text:
སྟོན་པའི་རྒྱལ་པོ་འཁོར་བ་འདྲེན་པའི་དཔལ། །མུན་པའི་ཚོགས་རྣམས་འཇོམས་བྱེད་སྒྲོན་མེའི་འོད། །མ་རིག་ནད་གདུང་སེལ་བ་སྨན་པའི་གཙོ། །མི་ཡི་མཆོག་ཏུ་གྱུར་བ་དམུ་ཡི་རྒྱལ། །དུག་ལྔའི་འདམ་དང་མཚོ་སྐེམ་མེ་ཆེན་དཔུང་། །མཚན་དང་དཔེ་བྱད་ལྡན་པའི་གཟི་འཕགས་པོ། །དཀའ་བ་སྣ་ཚོགས་དང་དུ་བླངས་ནས་ནི། །མཛད་པ་སྣ་ཚོགས་མཐར་རུ་ཕྱིན་མཛད་ཅིང་། །གཟིགས་ཚད་བཞི་དང་དགོངས་ཚད་དྲུག་གཉིས་ཀྱིས། །བྱམས་པ་ཆེན་པོས་འཁོར་བ་སྒྲོལ་མཛད་པའི། །གཤེན་རབ་སྤྲུལ་བའི་སྐུ་ལ་ཕྱག་འཚལ་ལོ། །
དེ་ཡང་དཔྱིད་ཟླ་དང་པོའི་ཚེས་བཅོ་ལྔ་ཉིན་ནི་བདག་ཅག་གི་༧སྟོན་པ་རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོ་ཀུན་ལས་རྣམ་པར་རྒྱལ་བ་མཆོག་གི་སྐུ་ཡི་མཚན་དཔེ་མི་མཇེད་པའི་འཇིག་རྟེན་གྱི་ཞིང་ཁམས་འདིར་བཞད་པའི་འཁྲུངས་སྐར་དུས་ཚེས་ཁྱད་པར་ཅན་སྲུང་བརྩིའི་ཉིན་མོ་ཡིན་ཅིང་བོན་གྱི་འབྱུང་ལྡན་ཞེས་པ་དབུ་ཚུགས་ནས་ད་ལྟའི་བར་འབྱུང་ལྡན་སུམ་བརྒྱ་དང་གཅིག་གི་ནང་ཚན་བགྲང་བྱ་ཉག་མ་སུམ་ཅུ་སོ་གཅིག་པ་ཤིང་མོ་ལུག་གི་ལོ་འདིའི་བར་ལ་མི་ལོ་(༡༨༠༣༢)འཁོར་ཞིང་འཁྲུངས་འདས་ཀྱི་ལོ་ཚིགས་ལ་མི་མཐུན་པ་འགའ་མཆིས་མོད།
བོན་རིང་ལུགས་ཀྱི་ཡིག་ཆ་ཁག་ལྟར་ན་ལུང་རིགས་སྨྲ་བའི་སེང་ཆེན་༧སྨན་རིའི་མཁན་ཆེན་ཀུན་མཁྱེན་ཉི་མ་བསྟན་འཛིན་དབང་གི་རྒྱལ་པོས་མདོ་རྒྱུད་མཐའ་དག་གི་དགོངས་དོན་ལས་འོ་མའི་སྙིང་པོ་མར་བླངས་པ་བཞིན་གསུངས་པ་“ལོ་ཡི་རྒྱལ་པོ་ཤིང་ཕོ་བྱི་ བ་དང་། ཟླ་བའི་དང་པོ་དཔྱིད་ཟླ་ར་བ་མེ་སྟག་གི་ཟླ་བ། ཞག་གི་སྙིང་པོ་ཚེས་བཅོ་ལྔ། དུས་ཚོད་ཀྱི་དང་པོ་ནམ་ལངས་པ། སྐར་མའི་དམ་པ་རྒྱལ་གྱི་རུ་གོང་ལ་སྐུ་བལྟམས་པ་ཡན་ཆད། མདོ་རྒྱུད་མཐའ་དག་གི་དགོངས་པ་གཅིག་ཏུ་འདུས་པ་ཡིན་པས་སོམ་ཉི་དང་བྲལ་བ་ཡིན་ནོ། སྐབས་འདིར་ཁ་ཅིག་གིས་དཔྱིད་ཟླ་ར་བ་ཞེས་པ་ཧོར་ཟླ་བཅུ་གཉིས་པར་ངོས་འཛིན་བྱེད་པ་ཡོད་མོད། ལུང་དོན་ལྟར་ན་བླ་ཆེན་དྲན་པའི་དྲང་དོན་མུན་སེལ་སྒྲོན་མའི་དགེ་སྤེལ་ཚོགས་འགྱུར་གྱི་གཟེར་བུ་ལས། སྟོན་པ་བྱོན་པའི་དུས་ནི། ལོ་བྱི་བ་དང་། ཟླ་བ་རྟ་པ་སྐར་མ་རྒྱལ་གྱི་ཁོངས་སུ་བྱོན་པའི་དུས་སུ་ཚོགས་ཆེ། ཞེས་གསུངས་པའི་ཕྱིར། དེས་ན་ཧོར་ཟླ་དང་པོར་འཁྲུལ་མེད་དུ་ངོས་འཛིན་དགོས་སོ།”ཞེས་ཞལ་གསལ་དུ་གསུངས་གནང་མཛད་ཡོད་པ་འདི་༧དཔལ་ལྡན་རྒྱལ་བ་སྨན་རི་བའི་རིང་ལུགས་དྲི་མ་མེད་པ་ཡིན་ཕྱིར་འུ་ཅག་བོན་དབངས་ཡོངས་ཀྱིས་འཁྲུངས་དུས་འདི་ཐུགས་ལ་ངེས་དགོས་པ་ཡིན།
དེ་ཡང་འཆར་ཅན་ལྟར་གཤེན་གྱི་འབྱུང་ལྡན་(༣༠༡)བོད་ཤིང་ལུག་ལོའི་ཟླ་བ་དང་པོའི་ཚེས་བཅུ་བཞི་ནས་བཅོ་ལྔ་སྟེ། ཕྱི་ལོ་༢༠༡༥ཟླ་བ་ ༣ ཚེས་ ༤ནས་༥ བར་དུ་གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་ནས་བདག་ཅག་གི་སྟོན་པ་བཀའ་དྲིན་ཅན་༧རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོ་སྐུ་འཁྲུངས་ནས་མི་ལོ་(༡༨༠༣༢)འཁོར་བའི་དུས་ཆེན་ཁྱད་པར་ཅན་ལ་གཤེན་གྱི་དགེ་སྤྱོད་རྣམ་པར་དག་པའི་དཀྱིལ་འཁོར་གྱི་ཞལ་ཕྱེས་ནང་གསུངས་གནང་མཛད་ཡོད་པ་རེད།
དེ་ཡང་བདག་ཅག་གི་སྟོན་པའི་འཁྲུངས་མཆོད་མདོ་རྒྱུད་མཐའ་དག་གི་དགོངས་པ་གཅིག་ཏུ་འདུས་པ་ནི། ལོ་ཡི་རྒྱལ་པོ་ཤིང་ཕོ་བྱི་བ། ཟླ་བ་དང་པོ་དཔྱིད་ཟླ་ར་བ། མེ་སྟག་གི་ཟླ་བ། ཞག་གི་སྙིང་པོ་ཚེས་བཅོ་ལྔ། དུས་ཚོད་ཀྱི་དང་པོ་ནམ་ལངས་པ་དང་། སྐར་མའི་དམ་པ་རྒྱལ་གྱི་རུ་གོང་ལ་སྐུ་བལྟམས་པར་གསུངས་པའི་ལུང་གི་དགོངས་དོན་ དང་མཐུན་པར་ཚང་མས་མགྲིན་གཅིག་ཏུ་སྨྲ་མོད། དེ་ཡང་དཔྱིད་ར་ཞེས་པ་ཧོར་ཟླ་དང་པོར་ཁེལ་ཡོད་པ་ལུང་རིགས་གཉིས་ཀྱིས་གྲུབ་སྟེ།
དང་པོ་ལུང་ནི། བླ་ཆེན་དྲན་པས་མཛད་པའི་དྲང་དོན་མུན་སེལ་སྒྲོན་མའི་དགེ་སྤེལ་ཚོགས་འགྱུར་གྱི་གཟེར་བུ་ལས། “སྟོན་པ་བྱོན་པའི་དུས་ནི། ལོ་བྱི་བ། ཟླ་བ་རྟ་པ། སྐར་མ་རྒྱལ་གྱི་ཁོངས་སུ་བྱོན་པའི་དུས་སུ་ཚོགས་ཆེ་”ཞེས་གསུངས།
ཀུན་མཁྱེན་ཉི་མ་བསྟན་འཛིན་གྱིས་མཛད་པའི་དྭོགས་བསལ་པན་ཙ་ལི་ཀའི་ཆུན་པོ་ལས། “ཁ་ཅིག་གིས་དཔྱིད་ཟླ་ར་བ་ཞེས་པ། ཧོར་ཟླ་བཅུ་གཉིས་པར་ངོས་འཛིན་བྱེད་པ་མི་འཐད་དེ། དྲང་དོན་མུན་སེལ་སྒྲོན་མའི་དགེ་སྤེལ་ཚོགས་འགྱུར་གྱི་གཟེར་བུ་ལས། སྟོན་པ་བྱོན་པའི་དུས་ནི། ལོ་བྱི་བ། ཟླ་བ་རྟ་པ། སྐར་མ་རྒྱལ་གྱི་ཁོངས་སུ་བྱོན་པའི་དུས་སུ་ཚོགས་ཆེ། ཞེས་གསུངས་པའི་ཕྱིར། དེས་ན་ཧོར་ཟླ་དང་པོ་འཁྲུལ་མེད་དུ་ངོས་འཛིན་དགོས་སོ། །”ཞེས་གསུངས།
མཁས་གྲུབ་ལུང་རྟོགས་རྒྱ་མཚོས་མཛད་པའི་ནག་རྩིས་སྣང་སྲིད་མེ་ལོང་ལས། “ཟླ་འགོ་འཛིན་ཚུལ་ནི། རང་རང་འདོད་པ་མང་ཡོད་ཀྱང་། །འགའ་ཞིག་རྒྱ་རྩིས་དང་མི་མཐུན། །འགའ་ཞིག་མཐུན་སྣང་ཚད་མས་གནོད། །འགའ་ཞིག་དུས་ཀྱི་གཟེར་དང་འགལ། །འགའ་ཞིག་དབྱར་དགུན་གོ་ལོག་སྐྱོན། །དེས་ན་ངོ་མཚར་དུས་གཟེར་དང་། །མཐུན་པའི་རྒྱ་རྩིས་གསར་འགྱུར་གྱི། །དགོངས་དོན་འཁྲུལ་མེད་འདི་ལྟ་ཡིན། །དཔྱིད་ར་ཧོར་ཟླ་དང་པོ་འདི། །སྟག་གི་ཟླ་བ་རྩོད་བྲལ་ལོ། །”ཞེས་གསུངས།
ཁྱུང་སྤྲུལ་འཇིགས་མེད་ནམ་མཁའི་རྡོ་རྗེས་མཛད་པའི་དཔྱད་གསུམ་དག་རྩིས་བསྐལ་སྲིད་དུས་འཁོར་ལས། “འབྱུང་རྩིས་ཟླ་འགོ་ཟླ་རི་ཏིག་ཞི་ཞེས། །ཧོར་ཟླ་དང་པོ་དཔྱིད་ཟླ་ར་བ་རུ། །ས་ཚིག་སྐབས་འདིར་དངོས་སུ་གྲུབ་པས་ན། །འདི་ཉིད་མི་འདོད་རྒྱུ་མཚན་གཞན་དུ་ཟད། །ཞེས་སོ། །ཟླ་བ་དང་པོའི་མིང་གི་རྣམ་གྲངས་ལ། དེ་ཉིད་ལས། དབྱི་ཡོལ་བུམ་ཁྱིམ་མཆུ་ཟླ་ལོ་གསར་ཟླ། །སྟོན་མཆོག་འཁྲུངས་ཟླ་དཀའ་ཐུབ་ཆོ་འཕྲུལ་དང་། །འདུ་བྱེད་དཔྱིད་ར་སྟག་ཟླ་དང་པོའི་མིང་། །ཞེས་དང་། ཡང་དེ་ཉིད་ཀྱིས་མཛད་པའི་ཉེར་མཁོ་དཔག་བསམ་ལྗོན་ཤིང་ལས། ཟླ་བའི་ངོས་འཛིན་ས་གནམ་བར་གྱི་རྟགས། །རིམ་པར་བརྗོད་ལ་དཔྱིད་ཟླ་གསུམ་གྱི་དུས། །ས་ལ་ཤིང་རྩི་ཁ་འབུས་གནམ་རྟགས་སུ། །རྟ་པ་དབོ་དང་ནག་པས་ནམ་ཚོད་འཛིན། །”ཞེས་གསུངས་སོ། །
གཉིས་པ་རིགས་པ་ལ། རྗེ་མཉམ་མེད་ཆེན་པོས་མཛད་པའི་མཛོད་འགྲེལ་འཕྲུལ་གྱི་སྒྲོན་མེ་ལས། “དཔྱིད་ཟླ་ར་བའི་ཚེས་བརྒྱད་ལ། ཉིན་མོར་ཡུད་བཅུ་གཉིས། མཚན་མོར་ཡུད་བཅོ་བརྒྱད་དོ། །ཚེས་དགུ་ལ་ཉིན་མོར་ཐང་གཅིག་གིས་ལྷག མཚན་མོར་ཐང་གཅིག་གིས་མ་ཚང་ངོ་། །”ཞེས་པས་དཔྱིད་ར་བའི་ཚེས་དགུ་ནས་མཚན་ཐུང་དུ་འགྲོ་བ་དང་། བོད་ཀྱི་སྨན་རྩིས་ཁང་ནས་བཏོན་པའི་ལོ་ཐོ་ནང་དུའང་ཧོར་ཟླ་དང་པོའི་ཟླ་བཤད་ལས། “སྟག་གི་ལྔ་ཆ་གཉིས་པར་དཔྱིད་ཉིན་མཚན་མཉམ། ཉིན་ཚད། ༣༠།༠མཚན་ཚད་༣༠།༠ཚེས་༢༩ཡོས་ཀྱི་ལྔ་བཞི་པར་རྟ་བདུན་དབང་པོ་གསེར་མིག་ཁབ་ཏུ་ རོལ།” ཅེས་སོ། །“ཡོངས་གྲགས་ཁུ་ནུའི་ལོ་ཐོ་ཞེས་པའི་ཧོར་ཟླ་དང་པོའི་ཟླ་བཤད་དུའང་། དཔྱིད་ཉིན་མཚན་མཉམ་༣༠།༣༠འདི་ནས་ཉིན་ཆེ་མཚན་ཆུང་དུ་འགྲོ།” ཞེས་དང་། རྗེ་ཡི་མཛོད་འགྲེལ་དང་། མཛོད་སྒྲ་འགྲེལ། ལྔ་བསྡུས་སོགས་དང་མཐུན་པར་ཚན་རིག་པས་མཛུབ་བཙུག་གནང་བ་སོགས་གང་ཐད་ནས་ཚང་མ་ཧོར་ཟླ་དང་པོར་ཁེལ་བར་མ་ཟད་དཔྱིད་ཟུག་པ་དང་། ངང་པ་འདམ་ནས་འདོན་པ། ས་ལ་དྲོད་འོང་། ཁ་བ་ཆར་དུ་ཅུང་ཟད་འགྲོ་བ། དྲོད་རླུང་ལྡང་བ་སོགས། གང་ས་ནས་བཏོན་པའི་ལོ་ཐོ་ནས་ཀྱང་ཧོར་ཟླ་དང་པོར་ཁེལ་བ་ལས་ཧོར་ཟླ་བཅུ་གཉིས་པར་ ཁེལ་བའི་ལྔ་བསྡུས་རིག་པ་ཞིག་མ་མཐོང་།
ཡང་དྲང་དོན་མུན་སེལ་སྒྲོན་མའི་དགེ་སྤེལ་ཚོགས་འགྱུར་གྱི་གཟེར་བུ་ལས། སྟོན་པ་བྱོན་པའི་དུས་ནི། ལོ་བྱི་བ། ཟླ་བ་རྟ་པ་ཞེས་པ་དང་། ཡང་དཔྱིད་ཟླ་ར་འབྲིང་ཐ་གསུམ་ལ་ཆོ་འཕྲུལ་ཆེན་པོ་དང་འབྲིང་ཐ་མ་གསུམ་དུ་ཕྱེས་ནས་དགེ་སྤེལ་ཚོགས་འགྱུར་འཆད་སྐབས། དེ་ཉིད་ལས། “ཆོ་འཕྲུལ་ཆེན་པོ་རྟ་པའི་ཟླ་བ་ལ་བྱ། བྱ་རྦོ་ཆུའི་ཟླ་བ་ལ་བྱ། དཔྱིད་ཟླ་ཐ་ཆུང་འབྲུག་གི་ཟླ་བ་ལ་བྱ། དེ་ཅིའི་ཕྱིར་ཞེ་ན། རྟ་པ་ལ་ཞང་ཞུང་སྟོང་རྒྱུང་མཐུ་ཆེན་གྲོངས་པའི་དུས་སུ་མུ་སྟེགས་ཀྱི་སྟོན་པ་དང་ནང་པ་གཉིས། དང་པོ་རྩོད་པ་བྱས། དེ་ནས་སྒྱུ་རྩལ་འགྲན། དེ་ཆོ་འཕྲུལ་སྤྲུལ་པ་འགྲན། དེའི་སྡོང་བཏབ་པའི་དགེ་བ་འདི་བྱེ་བ་ཁྲི་འགྱུར་དུ་གསུངས།” ཞེས་དང་།
ཉེར་མཁོ་དཔག་བསམ་ལྗོན་ཤིང་ལས། “དཔྱིད་ཟླ་གསུམ་གྱི་དུས། རྟ་པ་དབོ་དང་ནག་པས་ནམ་ཚོད་འཛིན།” ཞེས་པའི་ལུང་དེ་དག་གི་རྟ་པ་ནི་སྐར་མ་མཆུ་ཡིན་པ་སྨྲོས་མེད་ལ་མཆུ་ཟླ་དང་རྒྱལ་ཟླ་གཉིས་གཅིག་ཏུ་མི་སྲིད། དེས་ན་རྒྱལ་གྱི་རུ་གོང་ཞེས་པ་རྒྱལ་གྱི་ཁོངས་སུ་བྱོན། གསུངས་པའི་ལུང་དོན་དང་དུས་གཟེར་ལྔ་བསྡུས་རིག་པ་སོགས་ཀྱིས་སྟོན་པའི་འཁྲུངས་མཆོད་ནི་དཔྱིད་ར་ཧོར་ཟླ་དང་པོར་ཁེལ་བ་གནད་ཀྱིས་གྲུབ་པ་ཡིན་ནོ། །ཞེས་ལུང་དོན་དང་འགྲེལ་བའི་དཔྱད་ཁུལ་ཙམ་འདི་ལ་ཆགས་སྡང་གིས་ངན་སྨོད་ཇི་ལྟར་ བྱ་ཡང་། རྗེ་མཉམ་མེད་ཆེན་པོའི་ཞལ་གདམས་ལས། “རང་གི་ཤེས་པ་དེ་དང་མཐུན་པར་བྱུང་ན་བསྟོད་པར་བྱེད་པ་དང་། མ་བྱུང་ན་སྨད་ར་བྱེད་པ་འདུག་སྟེ། བླུན་པོའི་གྲལ་ལ་བཞུགས་པར་མཛོད་ཅིག” ཅེས་པ་ལྟར་གནས་སྐབས་བཟོད་སྒོམ་ལས་གཞན་བྱ་ཐབས་ཟད། འོན་ཀྱང་ལུང་རིག་གིས་བདར་ཤ་མཛད་པ་རྣམས་ནི་བསྟོད་དང་བཀུར་བའི་གནས་སུ་འགྱུར་བར་སེམས་སོ། །
སྨན་རིའི་དགེ་བཤེས་གླག་རྒོད་ཀྱིས།
3,728 total views, 2 views today


c: text/html

text:
རྒྱ་ནག་ན་མནར་གཅོད་ཐུ་མོ་ཆེ་རྒྱ་ཁྱབ་ཏུ་ཡོད་པ་མི་ཚང་མས་ཤེས་ཤེས་པ་རེད། འཇིག་རྟེན་གནམ་འོག་གི་སྐྱེས་པོ་ཀུན་གྱིས་དོ་སྣང་བྱེད་ཡུལ་དུ་གྱུར་བའི་ཞི་ཅིན་ཕེང་གི་སྤེལ་བའི་རུལ་སུངས་ལ་རྒོལ་རྡུང་གི་ལས་འགུལ་དེ་འགན་ལེན་ལག་བསྟར་བྱེད་མཁན་ནི་ཁྲིམས་ལུགས་འཛིན་སྐྱོང་གི་ཐོབ་ཐང་མི་ལྡན་པའི་དམར་ཤོག་ཚོགས་པའི་སྒྲིག་འཛུགས་ལས་ཁུངས་ཤིག་སྟེ། རྒྱ་ནག་གུང་ཁྲན་ཏང་ཚོགས་པའི་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་ཟེར་བ་དེ་རེད། སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ལས་བྱེད་པ་ཚོ་ཉེན་རྟོག་པ་མིན་ཡང་། རྔམ་རྔམ་རྫིག་རྫིག་གིས་མི་འཛིན་བཟུང་དང་བཀག་ཉར། དུ་དུང་འདྲི་གཅོད་ཀྱང་བྱས་ཆོག རྒྱ་གཞུང་གིས་དེ་ལ “གཏན་འཁེལ་གཉིས”ཏེ་རྒྱའི་སྐད་དུ “双规”ཟེར། ས་གནས་གཏན་འཁེལ་དང་དུས་ཚོད་གཏན་འཁེལ་ནང་གྱོད་དོན་དང་འབྲེལ་ཡོད་གནད་དོན་གསལ་བཤད་སྐབས། ཁོང་ཚོའི་ཐབས་དང་བཀོལ་པ་མང་ཆེ་ཤོས་ནི་ཡ་ང་སྙིང་རྗེ་མེད་པའི་ལུས་སེམས་ལ་མནར་གཅོད་སྡུག་སྦྱོང་དང་འཇིགས་སྐུལ་རེད།
འདས་པའི་ལོ་ཤས་ནས་བཟུང་། རྒྱ་དམར་གཞུང་གི་གསར་འགྱུར་རང་དབང་དང་། གཞུང་དང་ཆབ་སྲིད་ཀྱི་ལྟ་གྲུབ་ཐ་དད་པ་རྣམས་ལ་དྲག་གནོན་བྱེད་པའི་ཁྲིམས་འགལ་བྱ་སྤྱོད་རིགས་ཇེ་མང་ལས་ཇེ་ཉུང་དུ་སོང་མེད། མི་མང་པོ་ཞིག་གཞུང་ལ་སྐྱོན་བརྗོད་བྱས་པ་ཙམ་ལ་རྐྱེན་བྱས་ཏེ་འཛིན་བཟུང་བཀག་ཉར་བྱས་རྗེས། ཉེན་རྟོག་པར་ཉེས་མིང་ཞིག་མ་རེག་ཚེ། ཁྲིམས་འགལ་ངང་བཀག་ཉར་དང་དྲག་པོའི་གཅར་རྡུང་། བརྙས་བཅོས་གཏོང་བ་སོགས། བཀག་ཉར་འདྲི་གཅོད་ཀྱི་མགོ་ནས་མཇུག་བར་གྱི་བརྒྱུད་རིམ་ཁྲོད། ཉེན་རྟོག་པ་དང་བདེ་འཇགས་ལས་བྱེད་པས་ཐ་ན་མིང་ཐོབ་ཡང་མི་བཤད་པར། མཐར་མ་ཉེས་ཁག་གཡོགས་བྱེད་ཀྱིན་ཡོད།
བཀག་སྐྱིལ་ས་ཁུལ་ངོ་མ་ཁག་ཏུ། ཁྲིམས་གཅོད་མ་བྱས་པར་ཁྲིམས་ཆད་འཁུར་བའི་ངལ་རྩོལ་བཅོས་བསྒྱུར་མི་སྣ་ཡིན་ཡང་རུང་། ཡང་ན་ཁྲིམས་གཅོད་ལྟར་ཁྲིམས་ཆད་འཁུར་བའི་ཉེས་ཅན་པ། ཚང་མས་བསམ་ཡུལ་ལས་འདས་པའི་དྲག་པོའི་གནར་གཅོད་མྱངས་ཡོད། བོད་ལྗོངས་གྲ་བཞི་བཙོན་ཁང་དུ། བོད་ཀྱི་ཆབ་སྲིད་བཙོན་པ་བཙུན་མ་ཚོར་གློག་དབྱུག་གིས་ཁོང་ཚོའི་ནུ་མར་གློག་བཏང་བ་དང་མོ་མཚན་ནང་གློག་དབྱུག་བཅུག་པ་སོགས་སྐྱི་གཡའ་དགོས་པའི་མནར་གཅོད་བརྙས་བཅོས་བྱས་ནས་ལུས་སེམས་གཉིས་ཀར་བཟོད་ཐབས་མེད་པའི་དཀའ་ངལ་བཟོས་པ་དང་། ཡང་དེ་བཞིན་དུ། སྤྲུལ་སྐུ་བསྟན་འཛིན་བདེ་ལེགས་རིན་པོ་ཆེ་མཆོག་ལ་དྲག་སྤྱོད་སྤེལ་བའི་ཉེས་མེད་ཉེས་འཛུགས་བྱས་ནས་ལོ་མང་རིང་བཙོན་འཇུག་བྱས་མཐར། ད་ལོའི་ཕྱི་ཟླ་བདུན་པར་གློ་བུར་དུ་རྒྱ་མིའི་བཙོན་ཁང་དུ་སྐུ་གྲོངས་རྗེས། སྐུ་གདུང་ཕྱིར་མི་བདག་ལ་སྤྲད་མེད་པ་མ་ཟད། ཐ་ན་གདུང་ཐལ་ཡང་ཕྱིར་སྤྲད་མེད་པ་ལྟ་བུ་རེད།
འདས་པའི་ལོ་ཤས་ནས། ཉེན་རྟོག་ལས་ཁང་དང་རྒྱ་ནག་དབུས་བརྙན་འཕྲིན་ཁང་། ཞིན་ཧྭ་གསར་ལས་ཁང་། མི་དམངས་ཉིན་རེའི་ཚགས་པར་སོགས་རྒྱ་ནག་གཞུང་འབྲེལ་སྨྱན་བྱད་ཀྱི་སྡེ་ལག་འབྲེལ་བྱས་ཏེ། ཁྲིམས་གཅོད་ཀྱི་བརྒྱུད་རིམ་སོང་མེད་པའི་བཙན་ཁྲིད་བྱས་པའི་མི་སྣར་བཙན་དབང་གིས་པར་ཆས་ལ་ཁ་གཏད་ནས་སྐྱོན་ངོས་ལེན་དང་། འགྱོད་བཤགས་སོགས་ཡོངས་ཁྱབ་བརྙས་བཅོས་དང་རང་གིས་རང་ལ་བརྙས་བཅོས་བྱེད་དུ་བཅུག་པ་ནི་ཇེ་སྡུག་ནས་ཤིན་ཏུ་ཇེ་སྡུག་ཏུ་འགྲོ་བཞིན་པའི་བསམ་པའི་མནར་གཅོད་རིགས་གསར་བ་ཞིག་རེད།
རྒྱ་ནག་གི་ཁྲིམས་ལུགས་ནང་ཚ་འདྲི་ཚ་ལེན་བྱས་མི་ཆོག་ཅེས་བཀོད་ཡོད་ཀྱང། རྒྱ་ནག་གི་ཁྲིམས་འཛིན་པ་ཕལ་མོ་ཆེས་ཚ་འདྲི་ཚ་ལེན། བརྙས་བཅོས། འཇིགས་སྐུལ་སོགས་ཐབས་བཀོལ་དེ་དག་ནི་ཉེས་ཅན་པ་དང་འཐབ་རྩོད་སྐབས་མེད་དུ་མི་རུང་བའི་ལག་ཆ་རུ་ངོས་འཛིན་བྱས་ཡོད། དེའི་སྟབས་ཀྱིས། ཁྲིམས་འགལ་བྱས་ནས་རེག་པའི་བདེན་དཔང་རིགས་ཁྲིམས་ལུགས་ཀྱིས་བདེན་དཔང་དུ་ངོས་ལེན་བྱེད་ཀྱིན་ཡོད་ན། མནར་གཅོད་བཀག་སྡོམ་གྱི་ཁྲིམས་སྲོལ་དག་ནི་ཁ་སྟོང་ནང་གི་ཚིག་སྟོང་དང་གོ་མི་ཆོད་པའི་གཞུང་ཡིག་ཅིག་ལས་ཅི་ཡང་མིན།
རྒྱ་ནག་གཞུང་གིས་མངོན་གསལ་དོད་པོས་མནར་གཅོད་ཀྱི་བྱེད་ཐབས་རིགས་བེད་སྤྱོད་དང་རྒྱ་ཡན་དུ་གཏོང་གིན་ཡོད་པས ། ཚ་འདྲི་ཚ་ལེན་གྱི་ཉེས་པ་དང་། དྲག་པོའི་ལམ་ནས་བདེན་དཔང་ལེན་པའི་ཉེས་པ་སོགས་ཀྱི་མདུན་དུ། མནར་གཅོད་བཀག་སྡོམ་གྱི་ཁྲིམས་སྲོལ་ཟེར་བ་དེ་ནུས་མེད་ཤེད་མེད་དུ་གྱུར་ཡོད། གལ་ཏེ་ཚ་འདྲི་ཚ་ལེན་སོགས་མནར་གཅོད་བྱ་སྤྱོད་དེའི་རིགས་ལ་མཇུག་འབྲས་ཚབས་ཆེན་བྱུང་ཚེ། དཔེར་ན་འདྲི་གཅོད་བྱེད་ཡུལ་ཤི་བ་ཡིན་ན། ཡང་ན་སྤྱི་ཚོགས་སྟེང་གླེང་ཕྱོགས་ངན་པ་བཟོས་ཚེ། ད་གཟོད་དོ་སྣང་ཞིག་ཡོང་སྲིད་ཀྱང་། ནམ་རྒྱུན་ཉེས་པ་བདའ་འདེད་ནན་མོ་ཞིག་བྱེད་མི་ཐུབ།
༼མནར་གཅོད་ལ་ངོ་རྒོལ་སྤྱི་ཆིངས༽ནང་གི་བསམ་པའི་མནར་གཅོད་སོགས་རྒྱ་གཞུང་གི་ཁྲིམས་ལུགས་ནང་གླེང་མེད་པའི་མ་ཚད། ཉེན་རྟོག་པ་དང་འདྲི་གཅོད་མི་སྣས་དེ་ནི་སེམས་ཁམས་ཀྱི་འཐབ་ཇུས་ལ་ངོས་འཛིན་གྱིས། ནང་མི་ཉེ་འབྲེལ་གྱི་གོ་ས་དང་ལས་ཀ ལོ་ན་ཆུང་བའི་བྱིས་པ་དང་ཕ་མའི་གནས་སྟངས་སོགས་འདྲི་གཅོད་བྱེད་ཡུལ་ལ་འཇིགས་སྐུལ་བྱེད་སྤྱད་དུ་གྱུར་ཡོད།
ཉེན་རྟོག་ལས་ཁང་དང་། ཞིབ་དཔྱོད་ལས་ཁང་། ཁྲིམས་ཁང་བཅས་ནི་གུང་ཁྲན་ཏང་གི་སྲིད་ཁྲིམས་ཨུ་ཡོན་ལྷན་ཁང་གི་འགོ་ཁྲིད་འོག“ཁྱིམ་ཚང་གཅིག་གི་ནང་སྤུན”ཡིན་པས། མནར་གཅོད་རེག་མཁན་ཚོའི་ཞུ་གཏུག་ལ་རྒྱལ་ཁ་ཐོབ་མི་སྲིད་པ་མ་ཟད། ད་དུང་བཀག་རྒྱ་རབ་དང་རིམ་པ་ཡོད་ལ། དུས་རྒྱུན་འཁོན་ལན་སློག་ནས་མ་ཉེས་ཁག་གཡོགས་ཀྱང་རེག་གིན་ཡོད།
དོ་སྣང་བྱེད་རིན་ཡོད་པ་ཞིག་ནི། རྒྱ་ནག་གི་མནར་གཅོད་བྱ་སྤྱོད་རྒྱ་ཁྱབ་ཏུ་འགྲོ་བཞིན་ཡོད། བཀག་ཉར་དང་བཙོན་ཁང་ལས་གློད་པའི་བོད་མི་མང་པོ་ཞིག་ཅུང་མི་འགོར་བར་ཤི་འགྲོ་བ་དང་ཡང་ན་ནད་པར་གྱུར་ཡོད་པ་ལས། ཁོང་ཚོ་བཙན་ཁང་དང་བཀག་ཉར་འོག་ཡོད་དུས་ཤ་ཁྲག་གི་ཕུང་བོས་གྲུབ་པའི་མི་ལུས་རྒྱུན་ལྡན་ཞིག་གི་མི་ཐེག་པའི་ཚད་ལས་བརྒལ་བའི་གཅར་རྡུང་དང་མནར་གཅོད་བཏང་ཡོད་པ་ཤེས་ཐུབ། ད་དུང་མང་པོ་ཞིག་འཇིག་རྟེན་ཉི་མའི་འོག་གློ་བུར་དུ་འཇའ་བཞིན་ཡལ་ནས་གསོན་ན་མི་དང་ཤི་ན་རོ་ཡང་མཐོང་རྒྱུ་མེད།
དེ་བཞིན་ལོ་སྔོན་མར་ཧོང་ཀོང་དུ་བྱུང་བའི“ཆར་གདུགས་ལས་འགུལ”སྐབས་ཧོང་ཀོང་གི་ཉེན་རྟོག་པས་ངོ་རྒོལ་བར་དྲག་ཤེད་བཀོལ་ཡོད་པ་དང་། རྒྱ་ནག་གཞུང་གིས་མཐའ་འཁོར་ཁྱིམ་མཚེས་རྒྱལ་ཁབ་དང་མཉམ་ལས་བྱས་ནས་གཞུང་དང་ཆབ་སྲིད་ཀྱི་ལྟ་གྲུབ་ཐ་དད་ཡིན་པའི་མི་སྣ་དང་། ཡུ་གུར་བའི་སྐྱབས་བཅོལ་བ་འབོར་ཆེན་འཛིན་བཟུང་གིས་ཕྱིར་རྒྱ་ནག་ནང་བསྐྱལ་བ་ལ་སོགས། མདོར་ན། མནར་གཅོད་རིགས་རྒྱ་ཁྱབ་ཏུ་འགྲོ་བཞིན་ཡོད།
མནར་གཅོད་ནི་འགྲོ་བ་མིའི་ཆེས་ཀླ་ཀློའི་ཅན་གྱི་ལྷག་ལུས་བྱ་སྤྱོད་ནང་གི་གཅིག་ཡིན། འཛམ་གླིང་མཉམ་འབྲེལ་རྒྱལ་ཚོགས་ཀྱི་མནར་གཅོད་བཀག་སྡོམ་ལྷན་ཚོགས་ཀྱི་དུས་བཅད་ལྟར་ཞིབ་དཔྱད་བྱས་པས་མནར་གཅོད་རྒྱ་ཡན་དུ་མི་ཁྱབ་རྒྱུར་བྱས་རྗེས་བླ་ན་མ་མཆིས་པ་བཞག་ཡོད་པ་གདོན་མི་ཟ། ཡིན་ན་ཡང་། རྒྱ་ནག་གཞུང་གིས་འཛམ་གླིང་མཉམ་འབྲེལ་རྒྱལ་ཚོགས་ཐེ་བའི་རྒྱལ་སྤྱིའི་སྒྲིག་འཛུགས་ཁག་གི་ཞོད་འཇགས་རྣམ་འགྱུར་གསལ་བོའི་ངང་ཤེས་ཡོད་པས། ཞིབ་དཔྱད་དང་ལྟ་སྐུལ་དེ་དག་ལ་གདོང་ལེན་བྱེད་ཕྱོགས་ཐད་ནས་ཀྱང་གང་འདོད་གང་དྲན་ལྟར་བྱེད་ཀྱིན་ཡོད་པ་ལས་མཐུན་ཐབས་གཅིག་ཀྱང་བྱེད་ཀྱིན་མེད།
གང་ལྟར། འགྲོ་བ་མིའི་ཆབ་སྲིད་དཔལ་ཡོན་དཀའ་ཁག་གསར་བ་ཞིག་ལ་ཐུག་ཡོད་པ་སྨོས་མི་དགོས།
མནར་གཅོག་བཀག་སྡོམ་སྤྱི་ཆིངས་ཞེས་པའི་མིང་ཁ་ཚང་ནི། མནར་གཅོད་དང་གཞན་གདུག་རྩུབ་ཆེ་བ། མི་ཆོས་མ་ཡིན་པ། ཡང་ན་མི་གཤིས་དམའ་འབེབས་དང་བརྙས་བཅོས་རིགས་ཀྱི་ཉེས་ཆད་བཀག་སྡོམ་གྱི་སྤྱི་བོའི་ཆིངས་ཡིག་ཟེས་ཟེར་ཞིང་། ཕྱི་ལོ ༡༩༨༤ ལོར་འཛམ་གླིང་མཉམ་འབྲེལ་རྒྱལ་ཚོགས་སུ་གྲོས་ཆོད་བཞག་པ་དང་། ༡༩༨༧ ལོར་ལག་བསྟར་བྱས། རྒྱ་ནག་གཞུང་གིས་ཕྱི་ལོ ༡༩༨༤ ལོར་མནོར་གཅོད་བཀག་སྡོམ་སྤྱི་ཆིངས་སྟེང་མོས་མཐུན་མཚན་རྟགས་བརྒྱབས་ཡོད་པ་རེད། ཡིན་ན་ཡང་དུས་དེ་རིང་ད་དུང་ལག་ལེན་དུ་བསྟར་མེད།

robotstxt: allowed

filter: keep


text:
རིག་འབྱུང་དྲ་བའི་འཕྲིན། སྨྱན་སྦྱོར་གྱི་ལས་ཀ་ཕུན་ཚོགས་ཇེ་རྒྱས་སུ་སོང་བ་དང་བསྟུན། སྟེང་གི་བཀོད་པའི་སྒྲིག་གཞིར་འགྱུར་བ་སྣ་ཚོགས་ཤིག་འབྱུང་གིན་ཡོད་པ་ནི། འཕྲུལ་ཆས་ཀྱིས་མིའི་ཚབ་བྱེད་པའི་སྟབས་བདེ་རང་བཞིན་དེས་མི་རྣམས་ལ་སློབ་སྦྱོང་གི་གོ་སྐབས་གསར་བ་དང་དུས་ཚོད་མང་པོ་གསོག་འཇོག་ཐུབ་ཀྱིན་ཡོད་པ་རེད། དེ་བས་དུས་རབས་ཉེར་གཅིག་པ་མགོ་ཚེས་བ་ནས་རྒྱལ་ཁབ་དང་མི་རིགས་གང་ཡིན་ཡང་རང་སྐད་ཡིག་གི་འཕེལ་རྒྱས་དེ་གཙོ་བོ་གཞུང་ལུགས་སོགས་ཕྱི་རྐྱེན་གཙོ་བོར་འཛིན་གྱིན་མེད་པར་ཡི་གེའི་ནང་རྐྱེན་གྱི་གྲུབ་ལུགས་དང་དེའི་བཀོལ་སྤྱོད་དང་ཁྱབ་རྒྱ། རྩིས་འཕྲུལ་གྱི་མ་ལག་གསར་འབྱེད་སོགས་ཀྱི་འཕེལ་ཁ་དེའི་མཚོན་གྱིན་ཡོད་པ་རེད།
སྔོན་ཡིན་ན་རྩིས་འཕྲུལ་ཡི་གེའི་མ་ལག་འཐུས་སྒོ་ཚང་བའི་དབྱིན་ཡིག་སོགས་ལ་དེ་དང་འབྲེལ་ཡོད་ཀྱི་འཚོལ་བཤེར་མ་ལག་དང་ཚིག་མཛོད་སོགས་ཡོད་པ་མ་ཟད། ཐ་ན་ཡིག་བསྒྱུར་གྱི་མཉེན་ཆས་ཡང་ཡོད་པ་ནི། མི་རིགས་གང་དེའི་སྐད་ཡིག་གི་བརྡ་སྤྲོད་ལ་འགལ་ཆ་མ་བྱུང་ན་ནང་དོན་ཕལ་ཆེ་བ་ཞིག་མི་རིགས་གཞན་གྱི་ཡི་གེར་དྲ་རྒྱའི་སྟེང་ཐད་ཀར་བསྒྱུར་ཆོག་པ་རེད། ལག་རྩལ་དེའི་རིགས་དབྱིན་ཡིག་དང་རྒྱ་ཡིག ཧྥ་རན་སེའི་ཡི་གེ་སོགས་ལ་ལྡན་ནས་ཡོད་པ་མ་ཟད། ཐ་ན་འབར་མ་དང་བལ་བོ། སོག་པོ་སོགས་མི་གྲངས་ཉུང་ངུའི་སྤྱོད་ཀྱིན་པའི་ཡི་གེ་དག་ལའང་སྔོན་ཆད་ནས་བྱུང་ཡོད་པ་ནི། འཛམ་གླིང་གི་སྐད་ཡིག་དགུ་བཅུ་ལྷག་ཕན་ཚུན་ལོ་ཙྰ་བྱེད་ཐུབ་པའི་མ་ལག་གོ་ངྒལ་དྲ་ངོས་སུ་བཞག་ཡོད་པ་རེད།
རྗེས་ལུས་ཀྱི་གནས་བབ་སྐྱོ་བོ་དེ་བསྒྱུར་རྒྱུའི་ཐབས་སུ་བོད་ལྗོངས་སློབ་ཆེན་དེང་རབས་སློབ་གསོ་ལག་རྩལ་ལྟེ་གནས་ཀྱི་ཀྲུའུ་རེན་ཉི་མ་བཀྲ་ཤིས་ཀྱིས་བོད་ལྗོངས་ཀྱི་བོད་ཡིག་ཆ་འཕྲིན་ཅན་ཞིབ་འཇུག་དཔུང་སྡེའི་སྣེ་ཁྲིད་དེ། རིམ་པ་བཞིན་རྒྱལ་སྤྱིའི་ཚད་གཞི་ཅན་དང་རྒྱལ་ཁབ་ཚད་གཞི་ཅན་གྱི་བོད་ཡིག་བཟོས་པ་དང་། བོད་ཡིག་རྩིས་འཕྲུལ་གྱི་སྟེགས་བུ་དང་བོད་ཡིག་རྩིས་འཕྲུལ་གཞུང་ལས་མཉེན་ཆས་ཁ་ཚང་དང་། བོད་ཡིག་འགུལ་ལྡན་ཁ་པར། བོད་ཡིག་འཕྲིན་ཐུང་སྤེལ་གཏོང་སྟེགས་བུ། བོད་རྒྱ་སྐད་གཉིས་རྒྱང་སྦྲེལ་སློབ་གསོའི་མ་ལག་སོགས་རྒྱལ་ནང་གི་སྟོང་ཆ་གསབ་པའི་ཆ་འཕྲིན་ཐོན་རྫས་རབ་དང་རིམ་པ་བཟོས་ནས་བཏོན་པ་དང་། ཉེ་ལམ་ཡང་ལོ་གསུམ་གྱི་དུས་ཚོད་བེད་སྤྱད་དེ་ལེགས་འགྲུབ་བྱུང་བའི《ཉི་འོད་བོད་རྒྱ་འཕྲུལ་འཁོར་ཡིག་སྒྱུར་མ་ལག》དངོས་སུ་སྤྱོད་ཐུབ་པ་བྱུང་ལ། ལས་གཞི་དེའི་ནང་དུ་བོད་ཡིག་གི་ཐ་སྙད་རང་དབྱེ་དང་དེའི་ངོ་བོ་མཆན་འགོད། བོད་སྐད་ཀྱི་སྐད་མཛོད། ཚིག་ཐུང་གཞིར་བྱས་པའི་བོད་རྒྱ་སྡོམ་རྩིས་འཕྲུལ་ཆས་ཡིག་སྒྱུར་སོགས་ཁྱབ་ཁོངས་མི་འདྲ་བར་ཟབ་འཇུག་བྱས་ཡོད་པ་རེད། བོད་རྒྱ་དྲ་ཐོག་ཡིག་སྒྱུར་མ་ལག་འདིའི་ཁ་ཕྱེ་ནས་བོད་ཡིག་དུམ་བུ་ཞིག་གཏགས་པ་ན། ལམ་སེང་དེའི་རྒྱ་ཡིག་གི་འགྱུར་ཡིག་ཐོན་ཡོང་ལ་དག་མ་ཡིན་ཚད་ཀྱང་ཅུང་མཐོ།
-------------------
ཆེད་ལས་བོད་རྒྱ་ཡིག་སྒྱུར་མཉེན་ཆས་མ་ལག་ཐོག་མ་འགྲེམ་ལ་ཉེ་བ།
མི་དམངས་དྲ་བའི་འཕྲིན། ཉེ་ཆར། བོད་ལྗོངས་སློབ་གྲྭ་ཆེན་མོའི་དེང་རབས་སློབ་གསོ་ལག་རྩལ་ལྟེ་གནས་སུ་རྒྱུས་ལོན་བྱུང་བ་ལྟར་ན། ཀྲུང་གོའི་ཆེད་ལས་བོད་རྒྱ་ཡིག་སྒྱུར་གྱི་མཉེན་ཆས་མ་ལག་ཐོག་མ་མི་འགྱངས་པར་ཕྱི་རུ་འགྲེམ་རྒྱུ་ཡིན་པ་དང་། སྐབས་དེར་རིན་མེད་སྒོས་མང་ཚོགས་ལ་ཡིག་སྒྱུར་ཞབས་ཞུ་འདོན་སྤྲོད་བྱ་རྒྱུ་རེད། མ་ལག་མཉེན་ཆས་འདིའི་མིང་ལ་ཉི་འོད་བོད་རྒྱ་འཕྲུལ་འཁོར་ཡིག་སྒྱུར་མ་ལག་ཅེས་ཟེར་ཞིང་། བོད་ལྗོངས་སློབ་ཆེན་གྱི་མི་20ཡིས་གྲུབ་པའི་ཞིབ་འཇུག་གསར་སྤེལ་ཚན་ཆུང་གིས་དུས་ཡུན་ལོ་3རིང་ཚན་རྩལ་གྱི་དཀའ་གནད་བཏོལ་ཏེ་མ་དངུལ་སྒོར་ཁྲི་200བཏང་ནས་རང་ཉིད་ཀྱིས་ཞིབ་འཇུག་གསར་སྤེལ་ལེགས་འགྲུབ་བྱུང་བ་ཞིག་ཡིན་པ་དང་། མིག་སྔར་མཚོན་བྱེད་རང་བཞིན་གྱི་ཞིབ་འཇུག་གྲུབ་འབྲས་བླངས་ཤིང་ཡིག་སྒྱུར་གྱི་ཡང་དག་ཚད་75%ལ་སླེབས་ཡོད་པ་རེད། ཞིབ་འཇུག་ཚན་ཆུང་འདིས་ད་དུང་བོད་ཡིག་མིང་མཚམས་རང་དབྱེ་དང་མིང་ལ་རྟགས་མཚན་འགོད་པར་རོགས་འདེགས་ཀྱི་བོད་ཡིག་གློག་རྡུལ་ཚིག་མཛོད་ཡང་ཞིབ་འཇུག་གསར་སྤེལ་བྱས་ཡོད་དེ།  >དང་།  >གཉིས་ཡོད།


text:
༄༅། །ཕྱི་ལོ་ ༢༠༡༧ ཟླ་ ༦ ཚེས་ ༥ ཉིན་རྡ་རམ་ས་ལའི་ནང་ཆོས་ངོ་སྤྲོད་ཚོགས་པས་ཇི་ལྟར་སྔོན་ནས་གསོལ་འདེབས་ཞུས་དོན་ལྟར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་བོད་རིགས་གཞོན་སྐྱེས་རྣམས་གཙོས་ཐའེ་ལན་གྱི་ནང་པའི་དགེ་འདུན་པ་ཁག་ཅིག་དང་། རྒྱ་གར། རྒྱ་ནག་པ་སོགས་ཁྱོན་མི་གྲངས་ ༢༨༠༠ བརྒལ་བར་མགོན་པོ་ཀླུ་སྒྲུབ་ཀྱིས་མཛད་པའི་བྱང་ཆུབ་སེམས་འགྲེལ་དང་། རྒྱལ་སྲས་ཐོགས་མེད་ཀྱིས་མཛད་པའི་ལག་ལེན་སོ་བདུན་མའི་གསུང་ཆོས་དབུ་འཛུགས་མཛད་ཡོད་པ་རེད།
དེ་ཡང་ཞོགས་པ་ཆུ་ཚོད་༨།༣༠ ཙམ་ལ་ནང་ཆོས་གོ་སྒྲིག་ཚོགས་ཆུང་གི་དགེ་བཤེས་བློ་བཟང་ཟླ་བ་སོགས་ཀྱིས་སྤོས་སྣེས་མདུན་བསུ་དང་བཅས་༸གོང་ས་༸སྐྱབས་མགོན་ཆེན་པོ་མཆོག་བཞུགས་སྒར་ཕོ་བྲང་ནས་གཙུག་ལག་ཁང་དུ་ཆིབས་བསྒྱུར་གྱིས་བཞུགས་ཁྲི་རིན་པོ་ཆེར་༸ཞབས་སོར་འཁོད་རྗེས་ནང་ཆོས་གོ་སྒྲིག་ཚོགས་ཆུང་གིས་མཎྚལ་འདེགས་འབུལ་ཞུས། དེ་རྗེས་སློབ་ཕྲུག་ཕོ་མོ་ཁག་ཅིག་གིས་བློ་རིག་གི་སྡོམ་ཚིག་དང་ཞབས་བརྟན་གསོལ་འདེབས་གསུངས་འདོན་གནང་རྗེས་བཀའ་སློབ་སྩལ་དོན། བློ་རིག་གི་སྡོམ་འདི་ན་ནིང་ངས་སྤྲད་པ་རེད། བློ་རིག་གི་སྡོམ་དང་རྟགས་རིག་གི་སྡོམ་འདི་ཨ་ཀྱཱ་ཡོངས་འཛིན་གྱིས་མཛད་པ་ཞིག་རེད། ངས་རང་ཕལ་ཆེར་ལོ་བཅུ་གྲངས་ནས་བློ་རིག་དང་རྟགས་རིག་གི་སྡོམ་བློ་ལ་བཟུང་བ་རེད། ཁྱོད་རང་ཚོས་འདོན་བཞིན་པའི་སྐབས་སུ་ངོས་ལ་ཕལ་ཆེར་འགྲོ་གི་འདུག ཁ་ཤས་འགྲོ་གི་མི་འདུག བརྗེད་འདུག
བློ་རིག་གི་སྡོམ་འདི་སེམས་ཁམས་རིག་པ་ལ་གལ་ཆེན་པོ་ཆགས་ཀྱི་ཡོད་པ་རེད། དེང་སང་འཛམ་གླིང་འདིར་འུ་ཐུག་པའི་སྐབས་སུ་མི་གསོད་རེས་བྱེད་པ་དང་ཕྱོགས་ལྷུང་བྱེད་པ་སོགས་གང་ལྟར་རྙོག་དྲའི་རྩ་བ་མིས་བཟོས་པའི་དཀའ་ངལ་དེ་དག་སེམས་འཁྲུགས་པའི་རྐྱེན་གྱིས་ཡོང་བ་ཧ་ཅང་གསལ་པོ་རེད། སེམས་འཁྲུགས་པ་ལ་སྨན་ཟ་བ་དང་ཉལ་ཐ་འཐེན་པ་སོགས་ཀྱིས་འཕྲལ་སེལ་ཙམ་དུ་ཕན་ཐོགས་ཡོད་ནའང་། ཕུགས་ལ་རྩ་བ་ཉིད་ནས་ཕན་པ་ཡོད་པ་མ་རེད། སེམས་འཁྲུགས་སྡོད་མཁན་ནི་ཞེ་སྡང་དང་ང་རྒྱལ། ཕྲག་དོག འགྲན་སེམས་སོགས་ཀྱིས་སེམས་འཁྲུགས་ཡོང་གི་ཡོད། སེམས་འཁྲུགས་པ་ནི་བསམ་བློའི་ནང་ནས་ཡོང་བ་རེད་མ་གཏོགས་ཕྱི་ལོགས་ནས་ཡོང་བ་མ་རེད། འཁྲུགས་བསྡད་པའི་རྐྱེན་དེ་ཡང་སེམས་མ་བཏུལ་བའི་ཆ་ནས་ཡོང་གི་ཡོད་པས་སེམས་འཁྲུགས་པ་སེལ་བ་ལ་སེམས་ཀྱི་ནང་ནས་ཐབས་ཤེས་བྱེད་པ་མ་གཏོགས་ཕྱི་ལོགས་ནས་སྨན་པ་བསྟེན་ནས་ཡོང་ཐུབ་ཡོད་པ་མ་རེད། གང་ལྟར་སེམས་མ་སྐྱིད་པ་བཟོ་མཁན་མིའི་སྒོ་གསུམ་གྱི་སྤྱོད་པ་མ་བསྡམས་པར་མི་གསོད་རེས་བཏང་། མི་ལ་སྙིང་རྗེ་མེད་པ་སོགས་ཀྱི་དབང་གིས་དབུལ་ཕྱུག་གི་ཁྱད་པར་ཆེན་པོ་ཡོང་ཡོད། དབུལ་ཕོངས་ཚོས་ཉིན་རེར་ལྟོ་ཆས་ཅི་ཞིག་ཟ་དགོས་ན་བསམ་ནས་ཧ་ཅང་སྐྱོ་པོར་བསྡད་ཡོད། མི་གཅིག་པ་ཡིན་ཡང་ཕར་ཕྱོགས་ན་མི་གཅིག་ཤི་ལ་ཡོད་ཀྱང་མི་ཁ་ཤས་དེ་ལ་དོ་སྣང་མེད་པ་ལྟ་བུ་ཡོང་གི་འདུག རྒྱ་གར་རང་ལ་ཆ་བཞག་ནའང་རིགས་རུས་ཀྱི་སྐད་ཆ་བཤད་ནས་སྐྱོ་པོ་ཚོ་ཧ་ཅང་སྐྱོ་པོ་སྡོད་ཀྱི་འདུག དེའི་རིགས་སེམས་ཀྱི་བཏུལ་བའི་ཆས་མ་འདང་བར་སེམས་མ་བཏུལ་བའི་ཆ་ཤུགས་ཆེན་པོར་བསྡད་པས་དཀའ་ངལ་དེ་དག་འཕྲད་ཀྱི་ཡོད།
དཀའ་ངལ་དེ་དག་སེལ་ཐབས་སུ་སེམས་བཏུལ་བའི་ཆ་དེ་གོང་སྤེལ་གཏོང་དགོས། སེམས་བཏུལ་བའི་ཆ་དེ་ཅི་ཙམ་གྱིས་གོང་ནས་གོང་དུ་འཕེལ་བའི་ཚོད་ཀྱིས་སེམས་མ་བཏུལ་བའི་ཆ་དེ་ཤུགས་ཆུང་དུ་འགྲོ་བ་ཆོས་ཉིད་རེད། དཔེར་ན། སྣང་བའི་འོད་ཤུགས་ཆེ་རུ་ཕྱིན་ཚེ་མུན་པ་རང་བཞིན་གྱིས་ཤུགས་ཆུང་དུ་འགྲོ་བ་ལྟར་རེད། ཚ་དྲོད་འཕེལ་ན་གྲང་བའི་ཤུགས་མར་ཆགས་འགྲོ་བ་ཆོས་ཉིད་རེད། ཕྱིའི་གནས་ཚུལ་དུའང་ཚ་གྲང་གི་འགལ་འདུ་ཡོད་ཚེ་ཚ་བ་འཕེལ་ཚེ་གྲང་བ་ཤུགས་ཆུང་དུ་འགྲོ་བ་དང་། གྲང་བ་འཕེལ་ཚེ་ཚ་བ་ཤུགས་ཆུང་དུ་འགྲོ་གི་རེད། དེ་བཞིན་བསམ་བློའི་ནང་དུའང་བློ་རིག་གི་སྡོམ་དུ་གསུངས་པ་བཞིན་སེམས་ཀྱི་འཛིན་སྟངས་ལ་འགལ་བ་ཡོད་པའི་ཆ་ནས་བསམ་བློ་ཕན་ཚུན་ལ་འགལ་ཟླ་ཡོང་གི་ཡོད། སེམས་གཟུགས་ཅན་མ་རེད། མྱོང་ཙམ་རེག་ཙམ་གྱི་བདག་ཉིད་ཅན་རེད། འཛིན་སྟངས་མི་མཐུན་པའ་ིསྟེང་ནས་འགལ་ཟླ་སླེབས་ཡོང་གི་ཡོད་པ་རེད། སེམས་མ་བཏུལ་བའི་ཆ་ཉུང་དུ་གཏོང་བ་ལ་སེམས་བཏུལ་བའི་ཆ་ཤུགས་ཆེ་རུ་གཏོང་དགོས་ཀྱི་ཡོད་པ་རེད། དེ་ཡང་སྔོན་ལ་སེམས་བཏུལ་བའི་ཆ་གང་དང་གང་ཡིན་པ་དང་། དེའི་རྒྱུ་དང་རྐྱེན་གང་རེད། མ་བཏུལ་བའི་སེམས་དེ་ཇི་ལྟར་ཡིན་པ་དང་། དེའི་རྒྱུ་དང་རྐྱེན་གང་ཡིན་པ་ཤེས་པ་བྱེད་དགོས། དེར་བརྟེན་བློ་ཡི་རྣམ་གཞག་ཤེས་དགོས་པ་དེ་ཧ་ཅང་གི་གལ་ཆེན་པོ་རེད། ཅེས་སོགས་བློ་རིག་གི་སྐོར་འདི་ཆོས་ཀྱི་ནང་དུ་འཇོག་མི་དགོས་པ་དང་། སེམས་ཁམས་རིག་པ་གལ་ཆེན་པོ་ཡིན་པ་སོགས་བཀའ་སྩལ་རྗེས། རྡ་རམ་ས་ལའི་ནང་ཆོས་ངོ་སྤྲོད་ཚོགས་པའི་ནང་ཆོས་དོན་གཉེར་བ་ཁག་གཉིས་ཀྱིས་སྔ་ཕྱིར་རྟགས་གསལ་གཟིགས་འབུལ་ཞུས།
རྟགས་གསལ་གཟིགས་འབུལ་གྲུབ་མཚམས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གསུང་ཆོས་དབུ་འཛུགས་ཀྱི་སྔོན་འགྲོའི་བཀའ་སློབ་སྩལ་དོན། དེ་རིང་འདིར་གཙོ་བོ་སློབ་ཕྲུག་ཚོར་དམིགས་ནས་ནང་ཆོས་ངོ་སྤྲོད་རྒྱུ་ཡིན། ལོ་ཤས་ནས་སློབ་ཕྲུག་ཚོར་ནང་ཆོས་ངོ་སྤྲོད་བྱེད་རྒྱུ་བྱས་པ་རེད། ཅེས་སོགས་སློབ་ཕྲུག་ཡོང་ཁུངས་ཀྱི་ཐོ་གཞུང་ལྗགས་ཀློག་གནང་རྗེས། འདིར་འདུས་པའི་སློབ་ཕྲུག་ཕོ་མོ་ཚང་མར་འཚམས་འདྲི་ཞུ་རྒྱུ་ཡིན། བཀྲ་ཤིས་བདེ་ལེགས་ཞུ། དེ་རིང་འདིར་ཐའེ་ལན་ནས་དགེ་འདུན་པ་ཚོ་ཁག་ཅིག་མཁན་པོས་དབུ་ཁྲིད་ནས་གོམ་བགྲོད་ཀྱིས་ཕེབས་པ་རེད། ན་ནིང་ཡང་ང་ཚོ་མཇལ་བ་རེད། དེ་རིང་ཡང་འདིར་ཕེབས་ཡོད་པ་རེད། ཁྱོད་རང་ཚོ་པཱ་ལིའི་ཆོས་བརྒྱུད་འཛིན་མཁན་རེད། སངས་རྒྱས་བཅོམ་ལྡན་འདས་ཀྱི་བསྟན་པའི་གོ་རིམ་ཕེབས་རིམ་བཞིན་བརྩིས་པ་ཡིན་ན་ཐོག་མ་པཱ་ལིའི་ཆོས་བརྒྱུད་དང་། དེ་ནས་རིམ་པས་ལེགས་སྦྱར་གྱི་ཆོས་བརྒྱུད་ཀྱང་དར་ཁྱབ་ཤུགས་ཆེན་པོ་བྱུང་བ་རེད། པཱ་ལིའི་ཆོས་བརྒྱུད་འཛིན་པའི་འཕགས་པ་གནས་བརྟན་པའི་སྡེ་བ་བཅོམ་ལྡན་འདས་ཀྱི་དགེ་ཕྲུག་རྒན་པ་རེད། ཁྱོད་རང་ཚོ་ཚང་མར་གུས་ཞབས་ཡོད། ཐུགས་རྗེ་ཆེ། ཞེས་འཚམས་འདྲི་མཛད་པ་དང་།
དེ་ནས་རྟགས་གསལ་གཏོང་མཁན་རྣམས་ལ་བཀྲ་ཤིས་བདེ་ལེགས་ཞུས་རྗེས། རིགས་ལམ་གྱི་གལ་གནད་སྐོར་ནས་བཀའ་སློབ་ཟབ་རྒྱས་སྩལ་བ་དང་། མུ་མཐུད་བཀའ་སློབ་སྩལ་དོན། དེ་རིང་འདིར་ཡིག་ཆ་དེ་བྱང་ཆུབ་སེམས་འགྲེལ་དང་ལག་ལེན་སོ་བདུན་བྱས་པ་རེད། དེའི་རྒྱུ་མཚན་ནི་མ་གཞི་སྔགས་ཀྱི་གཞུང་དང་འབྲེལ་བ་ཡོད་པ་རེད། ཀླུ་སྒྲུབ་ཀྱིས་མར་གསུངས་ཡོང་བའི་སྐབས་སུ་མུ་སྟེགས་པའི་ལྟ་གྲུབ་ནས་རང་སྡེ་དོན་སྨྲ་སྡེ་གཉིས་དང་སེམས་ཙམ་པ། མཐར་དབུ་མ་པའི་ལྟ་གྲུབ་བར་དུ་གསུངས་ཡོང་གི་འདུག དེ་ངོས་རང་ཧ་ཅང་གལ་ཆེན་པོར་མཐོང་སོང་།
ཆོས་ལུགས་ཚང་མར་ངོས་གསུམ་ཕྱེ་རྒྱུ་འདུག ངོས་གཅིག་དེ་ཆོས་རེད། སེམས་ལ་འགྱུར་བ་གཏོང་བ་རེད། དེ་འཛམ་གླིང་གི་ཆོས་ལུགས་གཙོ་ཆེ་བ་ཚང་མར་གཅིག་གྱུར་ཆགས་ཡོད་པ་རེད། ཆོས་ལུགས་ཚང་མས་བྱམས་བརྩེ་དང། བཟོད་པ་དང། ཆོག་ཤེས། རང་ཁྲིམས་སྲུང་བ་བཅས་ཚང་མས་གསུངས་འདུག གཞི་རྩ་འདིའི་ཐོག་ནས་ཆོས་ལུགས་མཐུན་སྒྲིལ་ངེས་པར་དུ་ཡོང་གི་རེད། ང་ཚོ་འཆམ་པོ་དགོས་པ་རེད་ཅེས་ཚིག་སྐམ་པོ་ཙམ་མ་ཡིན་པར་ཆོས་ལུགས་ཚང་མས་མི་ལ་ཕན་གྱི་ཡོད་པ་རེད། ཕན་ཐོགས་བྱེད་ཀྱི་ཡོད་པ་རེད། དེ་ངོས་ཟིན་པའི་ཐོག་ནས་བརྩི་བཀུར་བྱས་ཏེ་ཆོས་ལུགས་མཐུན་སྒྲིལ་བྱེད་རྒྱུ་ཧ་ཅང་གལ་ཆེན་པོ་རེད། ང་ཚོ་མཐུན་སྒྲིལ་བྱེད་པའི་གཞི་མ་ནི་ཆོས་ལུགས་ཚང་མས་བྱམས་བརྩེའི་བསླབ་བྱ་གཅིག་མཚུངས་ཐོན་གྱི་ཡོད།
ངོས་གཅིག་ནི་ལྟ་གྲུབ་རེད། ལྟ་གྲུབ་མི་འདྲ་བ་ཡོད་པ་རེད། གལ་ཆེ་ཤོས་འཇིག་རྟེན་བཀོད་པ་པོ་འདོད་མཁན་གྱི་ཆོས་བརྒྱུད་གཅིག་དང་། འཇིག་རྟེན་བཀོད་པ་པོ་མི་འདོད་མཁན་གྱི་ཆོས་བརྒྱུད་གཅིག་ཡོད། རྒྱ་གར་གྱི་གྲང་ཅན་ལྷ་མེད་པ་ཞེས་པས་འཇིག་རྟེན་བཀོད་པ་པོ་མི་འདོད་པ་རེད། ཆོས་བརྒྱུད་འདི་ལ་ལོ་སྟོང་ཕྲག་གསུམ་ལྷག་ཕྱིན་མེད་དམ། གྲང་ཅན་ལྷར་བཅས་པ་དང་ལྷ་མེད་པ་གཉིས་བྱས་ཏེ་གྲང་ཅན་ལྷ་མེད་པས་འཇིག་རྟེན་བཀོད་པ་པོ་མི་འདོད་པ་རེད། དེ་ནས་མར་བཅོམ་ལྡན་འདས་མ་བྱུང་གོང་གི་ཕལ་ཆེར་ལོ་སུམ་ཅུ་བཞི་བཅུའི་གོང་ལ་རྒྱལ་བ་པ་ཞེས་གཅེར་བུ་བའི་སྟོན་པ་བྱུང་བ་རེད། གཅེར་བུ་བས་འཇིག་རྟེན་བཀོད་པ་པོ་མི་འདོད་པ་རེད། ངོས་རང་ངོ་ཤེས་པའི་གཅེར་བུ་བ་དེ་འདྲར་སྐད་ཆ་བྱུང་། ཕལ་ཆེར་འཇིག་རྟེན་བཀོད་པ་པོ་མི་འདོད་མཁན་རེད། རྒྱ་གར་གྱི་སྐད་དུ་ཀརྨ་ཟེར་བ་ལས་རྒྱུ་འབྲས་ཀྱི་དོན་རེད། ལས་རྒྱུ་འབྲས་ཀྱི་རྒྱུ་བསགས་དུས་ཀྱི་བདག་དང་། འབྲས་བུ་མྱོང་དུས་ཀྱི་བདག་ཅེས་ལུས་བརྗེ་འགྲོ་བཞིན་ཡོད་པ་དང་། ལུས་བརྗེ་བ་དང་མཉམ་དུ་སེམས་རགས་པ་བརྗེ་འགྲོ་བཞིན་ཡོད་ཀྱང་རྒྱུ་བསགས་པ་པོ་དང་འབྲས་བུ་མྱོང་བ་བོ་ཞེས་སྤྱིའི་སྒང་ལ་འཇོག་དགོས་དུས་བདག་ཤེས་རིག་གི་སྐྱེས་བུའམ་ཕུང་པོ་ལས་དོན་གཞན་པའི་བདག རྟག་གཅིག་རང་དབང་བའི་བདག་ཅེས་པ་དེ་ཤོད་ཀྱི་འདུག མུ་སྟེགས་པའི་གཞུང་གི་ནང་དུ་ཕུང་པོ་ལས་དོན་གཞན་པའི་བདག་བཤད་དགོས་དོན་ནི་ལས་འབྲས་ཀྱི་རྟེན་བྱེད་མཁན་ཞིག་དགོས་ཀྱི་ཡོད་པ་རེད། ཚེ་འཕོས་འགྲོ་བཞིན་ཡོད་ནའང་། ཚེ་སྔ་མར་བསགས་པའི་ལས་དེ་ཚེ་ཕྱི་མར་མྱང་དགོས་དུས་ལས་གསོག་པ་པོའི་བདག་དང་འབྲས་བུ་མྱང་བ་བོའི་བདག་ཅེས་ཕུང་པོ་ལས་དོན་གཞན་པའི་བདག་གི་སྒང་ལ་སླེབས་ཡོང་གི་ཡོད་པ་རེད། དེ་ལ་བསམ་བློ་གཏོང་རྒྱུ་འདུག ཅེས་སོགས་ནང་པ་སངས་རྒྱས་པ་དང་གྲང་ཅན་ལྷ་མེད་པ། གཅེར་བུ་བ་བཅས་ལས་གཞན་དག་ནི་འཇིག་རྟེན་བཀོད་པ་པོ་འདོད་མཁན་རེད་ཅེས་བཀའ་སྩལ་བ་དང་།
དེ་བཞིན་མུ་མཐུད་དུ་བཀའ་སློབ་སྩལ་དོན། འཛམ་གླིང་གི་ཆོས་བརྒྱུད་གཙོ་ཆེ་བ་དག་ལོ་ཉིས་སྟོང་གི་གོང་ལ་དར་ཡོང་བའི་སྐབས་སུ་སྤྱི་ཚོགས་ཀྱི་གནས་སྟངས་དེ་ཞིང་བྲན་ལམ་ལུགས་དང་། ཚེ་གཡོག་ལྟ་བུ་ཡོད་པའི་སྤྱི་ཚོགས་ཤིག་རེད། དེར་བརྟེན་ཆོས་བརྒྱུད་ཀྱི་ནང་དུའང་གཙོ་བོ་ཆོས་འཛིན་སྐྱོང་བྱེད་མཁན་གྱི་ཚོགས་པ་སྐྱིད་སྡུག བོད་ལ་ཆ་བཞག་ན་ཡང་སྲིད་ལམ་ལུགས་བྱུང་ནས་དེའི་ནང་བླ་བྲང་ཚུགས་ནས་ཆོས་གཞིས་བྱུང་བ་དང་། དེ་སྔ་བོད་ལ་གཞུང་སྒེར་ཆོས་གསུམ་ཟེར་བ་རེད། ཆོས་བརྒྱུད་སོ་སོར་དེ་ལྟར་བྱུང་བས་ཞིང་བྲན་ལམ་ལུགས་ཡང་འགོས་བསྡད་ཡོད་པ་ལྟ་བུ་འདུག མདོར་ན་ཏཱ་ལའི་བླ་མ་ཞེས་བརྗོད་པ་ཡིན་ནའང། ཏཱ་ལའི་བླ་མ་དགེ་འདུན་གྲུབ་པ་ནི་གྲྭ་བ་གྲྭ་རྐྱང་བྱས་ཕེབས་པ་རེད། དེ་ནས་དགེ་འདུན་རྒྱ་མཚོ་ནས་བླ་བྲང་ཆགས་ནས་ལྷག་པར་དུ་༸གོང་ས་ལྔ་བ་ཆེན་པོའི་སྐབས་སུ་ཆོས་སྲིད་གཉིས་ཀྱི་དབུ་ཁྲིད་གནང་པ་ནས་འགྲོ་སྟངས་ཁ་ཤས་ཞིང་བྲན་ལམ་ལུགས་ཀྱི་འགྲོ་སྟངས་ཐོག་སླེབས་ཡོད་པ་རེད། དེར་བརྟེན་ཕྱི་ལོ་ ༢༠༡༡ ལོར་ངོས་ཆབ་སྲིད་ཀྱི་ལས་ཀ་གཙང་མ་བཞག་པ་དང་། ངོས་རང་བཞག་པ་ཙམ་དུ་མ་ཟད་མ་འོངས་པར་ཏཱ་ལའི་བླ་མ་གལ་སྲིད་ཡོང་པ་ཡིན་ནའང་ཆབ་སྲིད་ཀྱི་འགོ་ཁྲིད་ཡོང་གི་མ་རེད་ཅེས་ཆོས་སྲིད་གཉིས་ཀྱི་དབུ་ཁྲིད་ངོས་རང་དང་དུ་བླངས་ནས་སྤོབས་པ་ཆེན་པོའི་ཐོག་ནས་མཚམས་བཞག་པ་རེད། དེ་འཇོག་དགོས་པའི་རྒྱུ་མཚན་ནི་ཆོས་བརྒྱུད་ཀྱི་འགྲོ་སྟངས་ཁ་ཤས་ཞིང་བྲན་ལམ་ལུགས་ཀྱི་ཐོག་ནས་ཤུགས་རྐྱེན་ཐེབས་ཡོད་པ་ཞིག་རེད། ཞིང་བྲན་ལམ་ལུགས་དུས་ཚོད་རྫོགས་ཚར་བ་རེད།
འཛམ་གླིང་ནང་དང་རྒྱ་གར་ལ་ཆ་བཞག་ནའང་ཞིང་བྲན་ལམ་ལུགས་ཁ་ཤས་ཡོད་པ་ལྟ་བུ་འདུག ང་ཚོས་ཆེད་དུ་གཉེར་ནས་འབད་བརྩོན་བྱས་ཏེ་དེ་དག་སེལ་དགོས་པ་དང་འགྱུར་བ་གཏོང་དགོས་པ་ཞིག་རེད་མ་གཏོགས་འཛིན་དགོས་པ་ཞིག་མ་རེད། ལྷག་པར་དུ་ཆོས་ཕྱོགས་ཀྱི་སྒྲིག་འཛུགས་སོགས་ཀྱིས་ཆོས་ཕྱོགས་ཀྱི་སྐད་ཆ་བཤད་དེ་རིགས་མཐོ་དམན་གྱི་སྐད་ཆའི་གྲས་དེ་ལ་འགྱུར་བ་གཏོང་དགོས་པ་རེད་ཅེས་ངོས་རང་རྟག་པར་ཤོད་ཀྱི་ཡོད། བཅོམ་ལྡན་འདས་རང་གིས་ཀྱང་རིགས་མི་གཙོ་རུས་མི་གཙོ་བསླབ་པ་གཙོ་བ་ཡིན་ཞེས་གསུངས་ཡོད་པ་རེད། ཅེས་སོགས་བཀའ་སློབ་སྩལ་རྗེས་སློབ་ཕྲུག་ཁྲོད་ཁག་ཅིག་གིས་སྐྱབས་འགྲོའི་དོན་ཇི་འདྲ་ཞིག་ལ་ཟེར་བ་དང་། ནང་པའི་ངོས་འཛིན་གྱི་སེམས་ཀྱི་རང་བཞིན་དང་སྔ་མོའི་ཚན་རིག་པ་ཨན་སི་ཐན་གྱིས་སེམས་ཀྱི་རང་བཞིན་རྩུབ་པོ་ཡིན་ཞེས་བརྗོད་པའི་དབར་ལ་དགོངས་ཚུལ་ཅི་ཡོད། སོགས་བཀའ་འདྲི་ཞུས་པར་བཀའ་ལན་སྩལ་རྗེས་ཆུ་ཚོད་༡༡།༣༠ ཙམ་ཉིན་དང་པོའི་ནང་ཆོས་ངོ་སྤྲོད་གནང་སྒོ་མཇུག་ལེགས་པར་གྲུབ་པ་དང་། ཕྱི་ལོ་ ༢༠༡༧ ལོའི་བོད་རིགས་གཞོན་སྐྱེས་རྣམ་པར་ནང་ཆོས་ངོ་སྤྲོད་ཀྱི་གསུང་ཆོས་ལ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་གིས་གཙོས་ཤེས་རིག་བཀའ་བློན་མཆོག་དང་། བཀའ་ཟུར་ཁག་ཅིག རྣམ་གྲྭ་མཁན་ལས་ཟུར་གྱིས་གཙོས་བླ་སྤྲུལ་དགེ་བཤེས། དགེ་འདུན་པ། སློབ་ཕྲུག་སོགས་ཕེབས་ཡོད་པ་དང་། དེ་ནང་ཐོ་འགོད་བྱས་པའི་སློབ་ཕྲུག་ཁྱོན་ ༢༨༠༠ ཕེབས་ཡོད་པ་དེ་དག་ནི་རྒྱ་གར་གཙོས་ནུབ་ཕྱོགས་ཀྱི་རྒྱལ་ཁབ་མ་འདྲ་བ་ ༧༡ ནས་ཕེབས་ཡོད་པ་བཅས། །


text:
རྒྱལ་མོ་རོང་གི་རོང་གཏམ།
གངས་དབང་གིས་བྲིས་ཤིང་པར་བླངས།
རྒྱལ་ཁབ་ཀྱི་ལས་བྱེད་པ་ཚོ་ལ་བར་མཚམས་སུ་ཉིན་གཉིས་གསུམ་ཙམ་ངལ་གསོ་བཏང་བ་ནི་ལུས་སེམས་གཉིས་ཀ་གསོ་བའི་དུས་ཚོད་བཟང་པོ་ཞིག་རེད། ད་ལོར་ཡང་ཁུལ་འཛུགས་དུས་ཆེན་ལ་རྟེན་འབྲེལ་ཞུ་ཆེད་ཉིན་ལྔ་ཙམ་བཏང་བས། མདོ་གྲོང་གི་ལས་ཁུངས་སོ་སོའི་མི་རྣམས་བྱ་ཁུ་བྱུག་མོན་ཡུལ་ལ་ལོག་པ་ལྟར་རྒྱ་ཡུལ་ལ་འགྲོ་བཞིན་སྣང་། ང་རང་ནི་རྒྱ་ཡུལ་ལ་འགྲོ་བར་མི་དགའ་ལ། གལ་སྲིད་མི་འགྲོ་ཁ་མེད་ལ་ཐུག་ནའང་མི་མང་གི་ཚོགས་སུ་མི་ལྷག་མ་ཞིག་གི་ཚོར་བ་དྲག་པོ་སྐྱེས་པས། ལུས་སེམས་གཉིས་ཀ་ངལ་དུབ་ཀྱིས་མནར་བ་ཞིག་རེད། དེའི་རྐྱེན་གྱིས་ད་ཐེངས་ཀྱང་སེམས་ཀྱི་གངས་དགའ་ཁྲིད་དེ་རྒྱལ་རོང་ཡུལ་ལ་འགྲོ་ཐག་བཅད་པ་ཡིན། རྒྱུ་མཚན་ནི་རྒྱལ་རོང་གི་རི་ཆུ་དང་གཏམ་རྒྱུད་མང་པོ་གོ་མྱོང་མོད། དཔེ་ཆ་དང་གཞན་ཁ་ནས་གོ་བ་ཙམ་ལས་ཡུལ་དངོས་སུ་སོང་བའི་མྱོང་ཚོར་མེད།
མོ་བཟའ་རྒྱལ་མོའི་མཁར་ཤུལ།
ཤར་རྒྱལ་མོ་ཚ་བ་རོང་ཞེས་མི་རེའི་ཁ་ན་གཏམ་རེ་གྲག་པ་དེ་ཡང་སྙིང་དུས་རབས་ནམ་ཞིག་ལ་ས་ཆ་གང་འདྲ་ཞིག་ནས་བྱུང་བ་ལ། འདི་དང་དེ་ཞེས་ལྷད་མེད་པའི་ཁུངས་ལུང་ལྡན་ལ་དངོས་སྟོབས་ཀྱི་རིགས་པས་བསྒྲུབས་ཏེ་ཚང་མས་ཁས་ལེན་པའི་སྡོམ་ཚིག་ཅིག་མེད་མོད། ལོ་རྒྱུས་ཀྱི་རིག་གནས་ནི་དེ་འདྲའི་ཨུ་ཚུགས་གུ་དོག་པོས་ཐག་གཅོད་འོས་པ་ཞིག་མ་ཡིན་པར་དམངས་ཁྲོད་ཀྱི་བཤད་སྲོལ་དང་ཤུལ་རྗེས་རྣམས་འཚོལ་སྡུད་དང་སྲུང་སྐྱོབ་བྱས་ཏེ། ལོ་རྒྱུས་ཀྱི་རྗེས་དྲན་མེད་པར་མ་བཏང་བ་ནི་གཙོ་བོ་རེད་འདོད།
དར་མདོ་ནས་གུར་བྲག་དང་འགུ་ཐང་བརྒྱུད་དེ་རོང་མི་བྲག་འགོ་རྫོང་ལ་འགྲོ་དུས། རྫོང་དང་ཐག་ཉེ་བར་རྒྱལ་མོ་རྔུལ་ཆུའི་ཚུར་རོལ་ནས་དེང་སང་ཡོངས་གྲགས་སུ་སོག་པོ་ཤང་ཞེས་པ་དེ་མཐོང་ཐུབ། ཚུར་རོལ་ནས་ལྟ་དུས་རི་ངོས་གཟར་ལ་ས་རྒྱ་ཆུང་བ་ཙམ་ལས་མི་མཐོང་མོད། ཡུལ་དངོས་སུ་སོང་ན་ཁོད་རྒྱ་ཆེ་ཞིང་། རི་ངོས་ནི་རྡོ་སྐས་ལྟར་གྱེན་དུ་དུམ་བུ་ཞིག་གི་ཐོག་ལ་ས་གདན་གདན་ཞིག་དང་། ཡང་གྱེན་དུམ་བུ་བཅས་རེ་མོས་སུ་ཆགས་པ་ནི་ས་དེ་གའི་བོད་ཁང་གི་བཟོ་ལྟ་དང་ཧ་ཅང་འདྲ་མོ་འདུག རི་འདབས་ཀྱི་གྲོང་པ་དང་པོ་དེ་ལ་གནའ་དུས་སུ་བོད་མཁར་ཡུལ་དང་དེང་སང་འབོ་ལུང་གྲོང་ཞེས་ཟེར། གྲོང་པའི་དཀྱིལ་དུ་ཆགས་པའི་མཁར་ཚོམ་དེའི་གཡས་ལ་མཁར་ཟུར་བརྒྱད་ཅན་གཅིག་དང་ཟུར་བཞི་ཅན་གཉིས་ཡོད་པར་མ་ཚད། ཟུར་བཞི་ཅན་ཞིག་དང་ལྷན་དུ་བཞེངས་པའི་ཁང་རྙིང་བརྩེགས་ལྔ་ཅན་ཞིག་ཀྱང་འདུག ཁང་རྙིང་ནང་ཉལ་ས་དང་ཐབ་ཚང་། བང་མཛོད། མཆོད་ཁང་བཅས་ཁང་མིག་ཆུང་ངུ་མང་པོ་འདུག་ལ་རེ་རེའི་ནང་འཛུལ་དུས། གྱང་ངོས་ཀྱི་དུ་དྲེག་དང་གནམ་གཅལ་ཐོག་གི་བྱ་རྒྱལ་ཁྱུང་གི་རི་མོ་མཇལ་བ་ན་བགྲང་བྱའི་ཁུར་གྱིས་མནར་བའི་རྒན་པོ་ཞིག་གི་ལུས་ཀྱི་གཉེར་མ་བརྩིས་པ་དང་མཚུངས། ཁང་པ་ནས་མཁར་རྫོང་ནང་འཛུལ་ཏེ་རིམ་བཞིན་གོང་དུ་འཛེགས་པ་ན། རྩིག་པའི་ཁུང་བུ་ཞིག་ལས་ཕྱི་རོལ་གྱི་རྣམ་པ་མིག་འོག་ཏུ་ཚུད་ཅིང་། རྡོ་ཆེ་ཆུང་མང་པོས་བརྩིགས་པའི་རྩིག་པ་ལས་མེས་པོ་ཚོས་ལས་ལ་བརྩོན་ཞིང་བློ་སྤོབས་ངོམ་པའི་རྣམ་པ་ཞིག་ཡིད་ལ་ཤར་བ་དང་ཆབས་གཅིག་ཡི་གེ་མེད་པའི་ལོ་རྒྱུས་ཀྱི་ཟིན་ཐོ་ཞིག་མདུན་དུ་བཀྲམ་པའི་སྣང་བ་ཟོལ་མེད་སྐྱེས། མཁར་ཚོམ་གྱི་གཡོན་ཕྱོགས་དང་ཐག་མི་རིང་བ་ན་མཐོང་དཀོན་པའི་མཁར་ཟུར་ལྔ་ཅན་ཞིག་སྣང་།
ཟུར་ལྔ་ཟེར་དུས་ཚང་མའི་མིག་ལམ་དུ་སྐར་ལྔའི་བཟོ་ལྟ་ཤར་སྲིད་མོད། མཁར་གྱི་ཟུར་དུ་བཅར་དུས། ལྷོ་དང་ནུབ། བྱང་ངོས་གསུམ་ནི་དྲང་ཟུར་གཉིས་ཀྱིས་གྲུབ་པའི་ངོས་གསུམ་ཅན་དང་། ཤར་ངོས་ལ་སྐྲ་སོ་ལྟར་འབུར་དུ་ཐོན་པའི་ཟུར་གསུམ་ནི་མོ་བཟའ་རྒྱལ་མོའི་རྒྱལ་སའི་ཕྱོགས་སུ་འཁོར་འདུག ཚན་རིག་ལ་བརྟེན་ནས་བརྟག་དཔྱད་བྱས་པ་ལྟར་ན་མཁར་དང་ཁང་རྙིང་དེ་ཚོ་ད་ལྟའི་བར་ལོ་800ནས་1000བར་འདས་ཟིན་ཟེར།
རྒྱལ་མོ་རོང་གི་རྒྱལ་ས་དང་པོ།
འབོ་ལུང་གྲོང་པ་དང་ཙོག་པ་གྲོང་པ་གཉིས་ཀྱི་བར་ལ་ཐང་སྐྱབས་ཞེས་ས་དབྱིབས་རུས་སྦལ་དང་འདྲ་བའི་མཁར་ཞིག་སྣང་། གོང་དུ་བཀོད་པའི་མཁར་ཚང་མའི་ཁ་ཕྱོགས་དེའི་ཕྱོགས་སུ་འཁོར་བ་དང་། ས་དེ་རུ་ལངས་ཏེ་བལྟས་ན་ཕྱོགས་བཞི་མཚམས་བརྒྱད་མིག་འོག་ཏུ་ཚུད་ཐུབ་པར་མ་ཚད། གཡས་ལ་ལུང་པ་ཟབ་མོ་དང་ཞབས་ལ་ཆུ་བོ་ཆེན་པོ་ཡོད་པས་རང་བྱུང་གི་འགག་སྒོ་བཙན་པོ་ཞིག་རེད། ས་དེ་གའི་ཡུལ་སྲོལ་གོམས་གཤིས་དང་བཅས་པ་ལ་ཆ་རྒྱུས་ཆེ་བའི་ཨ་ཁུ་ཚེ་རྣམ་གྱིས་དེ་ནི་མོ་བཟའ་རྒྱལ་མོའི་རྒྱལ་ས་དང་པོ་རེད། འབོ་ལུང་གྲོང་པ་ནང་གི་མཁར་ཚོམ་དང་ཁང་རྙིང་ནི་མོ་བཟའ་རྒྱལ་མོ་དང་འབྲེལ་བ་ཟབ་པའི་ཉེ་རིགས་སམ། དམག་དཔོན་རྣམས་ཀྱི་བསྟི་གནས་ཡིན་པར་མ་ཚད་མོ་བཟའ་རྒྱལ་མོས་རང་གི་ཚ་མོ་ཆུང་བ་ཞིག་རྩོག་པའི་གྲོང་པའི་དབང་ཆེན་ཚང་ལ་མནའ་མར་བྱིན་པས་དུད་ཚང་དེས་ཀྱང་མཁར་ཞིག་བཞེངས་པ་ནི། དེང་སང་སྨི་67ཅན་གྱི་ཆེས་མཐོ་བའི་མཁར་རྫོང་དེ་རེད་ཅེས་ཟེར། དེས་མ་ཚད་འབོ་ལུང་གྲོང་པའི་འདབས་ལ་གྲོང་རྙིང་ཞེས་པའི་གནའ་གྲོང་ཞིག་ཡོད་པ་དེར་ཁང་པ་དང་མཁར་རྫོང་བཅུ་ལྷག་ཙམ་བསྲེགས་རྗེས་ཀྱི་རྩིག་རྨང་ཡོད་པ་དང་། སྟོད་ཀྱི་ལ་ཡུལ་གྲོང་པ་ནའང་མཁར་རྫོང་མང་པོའི་ཞིག་ཤུལ་འདུག
རྒྱལ་མོ་རོང་གི་མཁར་ཤུལ།
འོ་ན། མོ་བཟའ་རྒྱལ་མོ་གང་ནས་མཆེད་པ་རེད་ཟེར་ན། བོད་རིག་པ་བ་རེང་ལའེ་ཆང་གི་ལྟ་བ་ལྟར་ན་ཁམས་ཆབ་མདོ་ནས་རིམ་གྱིས་འོངས་ཏེ་མཐར་གནམ་གཤིས་དང་ས་དཔྱད་བཅས་འཛོམས་པའི་དེང་སང་མཁར་ཤུལ་ཡོད་པའི་ས་འདི་ལ་གནས་བཅས་པ་རེད་ཟེར། དེ་ལའང་བསམ་བློ་གཏོང་རྒྱུ་ཆེན་པོ་འདུག་སྟེ། གདང་ལ་རི་རྒྱུད་ཀྱི་ནུབ་ངོས་ནས་བྱུང་ཞིང་། བོད་རང་སྐྱོང་ལྗོངས་ཀྱི་འབྲི་རུ་རྫོང་ཁུལ་དུ་ནག་ཆུ་དང་སོག་ཆུ་འཛོམས་རྗེས་སོག་དང་དཔལ་འབར། སྟེང་ཆེན། ལྷོ་རྫོང་། དཔའ་ཤོད། མཛོ་སྒང་། ཚ་བ་རོང་། ཡུན་ནན་ཞིང་ཆེན་གྱི་ནུབ་རྒྱུད་བཅས་བརྒྱུད་དེ་ཕྱི་ལ་འབབ་པའི་ཆུ་དེ་ལ་རྒྱལ་མོ་རྔུལ་ཆུ(怒江)ཟེར་ལ། ཆུ་མགོ་སྨར་ཁོག་དང་རྡོ་སྟོད་ཀྱི་ཡུལ་ནས་འབབ་ཅིང་། ཛམ་ཐང་། ཁྲོ་སྐྱབས། ཆུ་ཆེན། བཙན་ལྷ། རོང་བྲག་སོགས་བརྒྱུད་དེ་འབབ་པའི་ཆུ་ལའང་རྒྱལ་མོ་རྔུལ་ཆུ(大渡河)ཟེར། ཆུ་དེ་གཉིས་ཀྱི་རྒྱ་མིང་མི་འདྲ་ཡང་བོད་མིང་གཅིག་པ་གཅིག་རྐྱང་ཡིན་པ་དང་། རྒྱ་ཡི་བུད་མེད་རྩོམ་པ་པོ་མྰ་ལིས་ཧྭ་ཡིས་ཆབ་མདོ་ཕྱོགས་ཀྱི་རྒྱལ་མོ་རྔུལ་ཆུའི་རྒྱུད་དུ་མོ་བཟའ་རྒྱལ་མོའི་ཤུལ་ཡོད་ཚུལ་ཡང་བྲིས་འདུག གཞན་ཡང་། ཆུ་དེ་ལ་རྒྱལ་མོ་རྔུལ་ཆུ་ཟེར་བ་མ་རེད་རྒྱལ་མོ་སྔོན་ཆུ་ཟེར་དགོས་ཏེ། གཅིག་ནི་མོ་བཟའ་རྒྱལ་མོའི་རྒྱལ་སའི་སྔོན་དུ་ཡོད་པའི་ཆུ་ཞིག་ཡིན་པ་དང་། གཉིས་ནི་གནའ་སྔོན་མར་ཆུ་དེ་ཧ་ཅང་སྔོ་ཞིང་དྭངས་པ་མཐོན་མཐིང་གི་ནམ་མཁའ་སྔོན་པོ་ལྟ་བུ་ཡིན་པས་སོ་ཞེས་བཤད་སྲོལ་ཡང་འདུག་གོ།
དེང་སང་སོག་པོ་ཤང་ཞེས་པའི་འབོ་ལུང་དང་།རྩོག་པ། ལ་ཡུལ་སོགས་ལ་ནི་སྟག་གཟིག་སྡེ་དང་དེའི་གཡོན་ཕྱོགས་ལ་ནི་སུམ་པའི་སྡེ། རྒྱབ་ཀྱི་ས་ཆ་ལ་སྤྲོ་སྣང་། རྒྱལ་མོ་རྔུལ་ཆུའི་ཕ་རོལ་གྱི་ས་ཆ་ལ་ཕོ་བྲང་སྟེང་། དེའི་ལ་རྒྱབ་ཀྱི་ཁྲོམ་ར་གྲོང་བཅས་ཀྱི་བོད་སྐད་མཐུན་ལ་ཁམས་ཀྱི་ས་ཆ་གཞན་དག་གི་རོང་སྐད་དང་ཕལ་ཆེར་འདྲ་མོ་འདུག མང་ཤོས་ཀྱིས་སོག་པོ་ཤང་ཞེས་པ་ནི་སོག་པོས་བཙན་འཛུལ་བྱས་རྗེས་མིང་དེ་ཐོབ་པ་རེད་ཅེས་བཤད་ཀྱང་། ས་དེ་ན་སོག་མིང་ཐོབ་པའི་རི་ཆུ་མེད་ལ། མི་རྣམས་ཀྱི་ངོ་གདོང་ལའང་སོག་མི་ལྟར་མིག་ཀོང་ལ་འགྲམ་རུས་མཐོ་བའི་དམིགས་བསལ་གྱི་ཁྱད་ཆོས་ཅི་ཡང་མེད་པས་འོལ་ཚོད་བྱས་པ་ཙམ་རེད། ལ་ལ་ཡིས་སོག་པོ་མ་རེད་སུམ་པ་རེད་ཟེར་བ་དེ་ལའང་ང་ཚོས་འདིང་རྒྱག་དགོས་པ་ཡོད་དེ། གནའ་དུས་ཀྱི་སུམ་པ་རྒྱལ་ཁབ་ནི་བུད་མེད་ཚོས་བདག་པོ་བརྒྱབ་ཡོད་ཀྱང་སྲོང་བཙན་སྒམ་པོས་ཆམ་ལ་ཕབ་རྗེས་ས་འདིར་བྲོས་ཏེ་ས་མིང་ལའང་སྔར་ལྟར་སུམ་པ་ཞེས་འབོད་པ་རེད་ཅེས་བཤད་སྲོལ་ཡོད་ལ། ས་དེ་གའི་ཡུལ་མི་རྣམས་ཀྱིས་ཀྱང་སུམ་པ(苏毗)ཞེས་རྒྱ་ཡིག་གི་སྒྲ་གདངས་མ་ཉམས་པ་ལྟ་བུ་ཞིག་ཐོན་པ་ལས་སོག་པོ་ཞེས་ཟེར་མཁན་གཅིག་ཀྱང་མི་སྣང་།
སྤྲོ་སྣང་ཞེས་པ་ནི་མིའི་སྣང་བ་སྐྱིད་པའི་ས་ཆ་ཞིག་སྟེ་མོ་བཟའ་རྒྱལ་མོའི་འབྲུ་རིགས་འབྱུང་སའི་ཞིང་ས་མཆོག་ཏུ་གྱུར་པ་ཞིག་ཡིན་པར་གྲགས་ཤིང་གནས་བབ་ཡག་ལ་གནས་རི་དམུ་རྡོ་གཡུང་དྲུང་སྤུངས་རྩེ་དང་ཁ་གཏད་དུ་ཆགས་ཡོད། གྲོང་མགོ་ན་ཡོད་པའི་བཻ་རོ་ཙ་ནའི་མཆོད་རྟེན་དེར་རིག་གསར་གྱི་སྐབས་སུ་གནོད་སྐྱོན་ཆེན་པོ་ཐེབས་ཀྱང་། རྗེས་སུ་གྲོང་པའི་རྒན་པོ་ལྷག་བསམ་ཅན་ཞིག་གིས་ཞིག་གསོ་བྱས་པས་དེང་སང་རྒན་གཞོན་ཀུན་གྱིས་ཆེས་དད་པ་བཅངས་ཏེ་རྟག་པར་སྐོར་ར་སྐོར་བཞིན་སྣང་།
སྟག་གཟིག་ཅེས་པ་ནི་འདི་དང་དེ་ཞེས་རྒྱུ་མཚན་བཤད་རྒྱུ་མེད་ཀྱང་། ངས་བསམས་ན་དེ་ནི་མོ་བཟའ་རྒྱལ་མོའི་སྟག་གཟིག་འདྲ་བའི་བློན་པོ་སོགས་གནས་བཅས་པའི་སྡེ་ཡིན་པས་མིང་དེ་ལྟར་ཐོགས་པ་ཨེ་ཡིན་སྙམ།
ཕོ་བྲང་སྟེང་ཞེས་པ་ནི་ས་ཆའི་ཆ་ལུགས་ལ་བརྟེན་ནས་བཏགས་པ་ཡིན་ཤས་ཆེ་སྟེ། ས་དེ་ནི་རྡོ་སྐས་ལྟར་གཅིག་ཐོག་གཅིག་བརྩེགས་ཏེ་ཐག་རིང་ནས་བལྟས་ན་ཕོ་བྲང་དང་འདྲ་བས་རེད། དེ་ནའང་མཁར་རྫོང་མང་པོ་ཡོད་པར་མ་ཟད། གྲོང་མགོར་སྐད་གྲགས་ཆེ་བའི་མཁར་ཟུར་བཅུ་གསུམ་ཅན་དེ་ཡོད། དེའི་སྐོར་ལ་མཇུག་ཏུ་མཁར་རྫོང་གི་སྐོར་བཤད་པར་བྱ།
མོ་བཟའ་རྒྱལ་མོའི་རྒྱལ་ས་གཉིས་པ།
གོང་དུ་ཞུས་པ་ལྟར། མོ་བཟའ་རྒྱལ་མོའི་རྒྱལ་ས་དང་པོ་དེ་ས་བབ་དམའ་ལ་དེ་ཙམ་བརྟན་པོའང་མིན་པས་རྩོག་པ་གྲོང་གི་ཐོག་ལ་ལ་ཡུལ་གྲོང་དང་ཐག་ཉེ་བའི་བར་ཤོག་གྲོང་གི་བྲག་སྒང་ཞེས་པའི་ས་ཆ་ལ་རྒྱལ་ས་སྤོས་པ་རེད་ཟེར། དེ་ན་ས་གདན་གདན་ཆེན་པོ་ཞིག་གི་དཀྱིལ་དུ་མཁར་རྫོང་རྒྱ་ཆེ་ལ་དཔང་མཐོ་བ་གཅིག་ལས་མེད་ཀྱང་གཏོར་བརླག་ཆེན་པོ་ཐེབས་མི་འདུག དེའང་ཕྱོགས་བཞི་མཐོང་ལམ་དུ་ཤར་བའི་བཙན་ས་ཞིག་རེད། དེང་སང་གཡེར་མ་དང་ཀུ་ཤུའི་སྡོང་པོས་གང་འདུག དེ་སྔོན་དེ་ན་རྡོ་ཡི་རོ་སྒམ་མང་པོ་ཡོད་ཟེར་ཡང་དེང་སང་གཅིག་ཀྱང་མཐོང་མ་བྱུང་།
མོ་བཟའ་རྒྱལ་མོས་ཐེངས་གཉིས་པར་རྒྱལ་ས་འདི་ན་སྤོས་རྗེས་བློ་འཁེལ་ས་ཚང་གི་བུ་མོ་ཞིག་ཡུལ་གྲོང་གི་ཏང་ཧ་ཞེས་པའི་ཁྱིམ་ཚང་ཞིག་ལ་མནའ་མར་བྱིན། རྗེས་སུ་ཁྱིམ་ཚང་དེ་ལ་ཨ་སྐལ་ཞེས་པའི་གྱད་མི་ཞིག་འཁྲུངས་པ་དང་། དེ་ལ་སྤྱང་གྲུང་འཛོམས་པའི་སྲིང་མོ་ཞིག་ཡོད་པ་དེ་ཕོ་བྲང་སྟེང་ལ་མནའ་མར་བྱིན་པ་རེད་ཅེས་བཤད་སྲོལ་ཡོད་པར་མ་ཚད། ཕོ་བྲང་སྟེང་གི་མཁར་ཟུར་བཅུ་གསུམ་ཅན་དེ་བུ་མོ་དེ་དང་འབྲེལ་བ་ཡོད་པའི་གཏམ་རྒྱུད་སྙན་མོ་ཞིག་ཀྱང་ཡོད་པ་ནི་འོག་ལ་མཁར་རྫོང་གི་སྐོར་བཤད་རྒྱུ་ཡིན།
མོ་བཟའ་རྒྱལ་མོའི་རྒྱལ་ས་དང་པོའི་རྗེས་ཤུལ།
རྒྱལ་ས་དང་པོ་དང་གཉིས་པ་ནི་སྟག་གཟིག་སྡེའི་རི་གདོང་བཙན་ས་ལ་ཆགས་ཡོད་ཀྱང་། རྗེས་སུ་རྒྱལ་ས་དེ་བས་བརྟན་ཞིང་བརླིང་ལ། རྒྱལ་མོའི་དབང་ཐང་ངོམ་པའི་ཆེད་དུ་གཉན་ལུང་གི་གཡས་ཕྱོགས་ཀྱི་སུམ་པ་སྡེའི་རི་མགོ་བཙན་ས་དེ་ན་རྒྱལ་ས་སྤོས་པ་རེད་ཟེར། རྒྱལ་ས་གཉིས་པའི་ཤུལ་ནས་ཡར་བལྟས་ན་མཐོ་ས་ཞིག་གི་ནགས་ཚལ་ནང་མཁར་རྫོང་ཞིག་གསལ་ལ་མི་གསལ་ངང་མཐོང་ཐུབ། དེ་ནི་ཐེངས་གསུམ་པར་སྤོས་པའི་རྒྱལ་སའི་ཤུལ་ཡིན་ལ། མཁར་ཤུལ་དེ་མཇལ་འགྲོ་ན། རྒྱལ་ས་དང་པོ་དང་གཉིས་པར་ཡོད་པའི་སྟག་གཟིག་སྡེ་དང་སུམ་པའི་སྡེ་གཉིས་བར་གྱི་གཉན་ལུང་རིང་ཞེས་པ་དེ་དེད་ནས་འགྲོ་དགོས། གཉན་ལུང་རིང་ཞེས་པ་ནི་ལུང་པ་གཏིང་ཟབ་ལ་ཕྱོགས་གཉིས་ཀར་གཡང་གཟར་གྱི་བྲག་རི་ཀ་བ་བཙུགས་པ་ལྟ་བུ་ཡིན་པས་མིང་དོན་མཚུངས་པ་ཞིག་རེད། ལུང་པའི་འདབས་ཀྱི་གཡས་ཕྱོགས་སུ་འཚམས་ཁང་རྙིང་པ་ཞིག་འདུག དེ་ན་སྔོན་མར་འཚམས་པ་བླ་མ་སྐད་གྲགས་ཅན་ཡོད་མྱོང་ལ། དེའི་ཁྱིམ་མིའི་རྗེས་རབས་པ་ཚོ་ད་དུང་བར་ཤོག་གྲོང་པ་ནང་ཡོད་པ་མ་ཚད། སྐབས་དེ་དུས་ཀྱི་བོན་པོའི་ཇུ་ཐིག་སྐོར་གྱི་དཔེ་ཆ་དང་མོ་རྩིས་ལ་མཁོ་བའི་སྤྱོད་ཆས་མ་ལུས་པ་མཇལ་རྒྱུ་འདུག།ལུང་པའི་སྐེད་པའི་གཡོན་ཕྱོགས་ལ་བྲག་ཕུག་རང་བྱོན་ཞིག་ཡོད་པ་དེའི་ནང་གཡུང་དྲུང་དང་། སྔགས་ཡིག།མི་དང་གཅན་གཟན་སོགས་ཀྱི་རི་མོ་མང་པོ་འདུག།ལ་ལས་དེ་ནི་སྤྱི་ལོའི་དུས་རབས་ལྔ་དང་དྲུག་པའི་བར་གྱི་ལྡེབས་རིས་རེད་ཟེར། བཤད་སྲོལ་དུ་གནའ་སྔོན་མར་བྲག་ཕུག་རང་བྱོན་མ་དེའི་ནང་མཐུ་དང་སྔགས་ལ་མཁས་པའི་སྲིན་མོ་མ་སྨད་གཉིས་ཡོད་པ་དེ་སུས་ཀྱང་བཏུལ་མ་ཐུབ་མོད། མཐར་ལུང་པའི་འདབས་ཀྱི་འཚམས་པ་བླ་མ་དེས་བཏུལ་བ་རེད་ཟེར། བྲག་ཕུག་དེ་དང་ཁ་གཏད་པའི་ལུང་པའི་དཀྱིལ་ན་བྲག་རྡོ་མི་ལངས་པ་འདྲ་མོ་ཞིག་འདུག་པ་དེ་ལ་ཡུལ་མི་ཚོས་མཁར་རྡོ་ཞེས་འབོད། བཤད་རྒྱུན་དུ་རི་མགོ་ནས་ཉི་མ་ཤར་བའི་འོད་མདངས་རྡོ་དེ་བརྒྱུད་དེ་བྲག་ཕུག་ནང་འཕྲོས་པའི་དུས་དང་འཁེལ་ན་མི་སུ་ཡིན་ཡང་ཤི་བ་ལས་འོས་མེད་ཟེར། དེ་ཡང་བཤད་རྒྱུན་མཚར་པོ་རྣམས་ནི་ལྷ་སྒྲུང་གི་གྲས་ལ་བཏང་སྙོམས་སུ་བཞག་ན་མི་འགྲིག་སྟེ། གཏམ་རྒྱུད་དེའི་ཤུགས་སུ་ང་ཚོས་གནའ་དུས་སུ་བྲག་ཕུག་དེའི་ནང་བོན་ལ་ཧ་ཅང་མཁས་པ་ཞིག་བཞུགས་མྱོང་བ་གོ་ཐུབ། དེ་ནི་གཞན་ཕྱོགས་ལ་དམའ་འབེབས་དང་སུན་འབྱིན་བྱས་ཏེ་མི་མང་པོའི་བསམ་པའི་འདུ་ཤེས་ཀྱི་ཁ་ལོ་བསྒྱུར་བའི་ཆེད་དུ་སྲིན་མོ་ཞེས་མ་རུངས་ཐ་ཤལ་གྱི་མིང་བཏགས་པ་ཙམ་རེད།
བྲག་ཕུག་དེའི་ཐོག་གི་བྲག་ངོས་གཟར་མོ་ན་བྱ་རྒོད་ཀྱི་ཚང་ཡོད་ཟེར་བའང་བདེན་པ་འདུག་སྟེ། བྲག་ཁུང་གི་སྒོ་ཁ་ན་བྱ་བྲུན་རེད་ཅེས་དཀར་ཆག་ཆག་ཅིག་མཐོང་ཐུབ་པར་མ་ཚད། སྐབས་སྐབས་སུ་བྱ་རྒོད་རེ་གཉིས་ཡར་འཕུར་མར་འཕུར་བྱེད་བཞིན་འདུག དེ་ཚོ་ལ་ཐག་རིང་ནས་བལྟས་པའམ་པར་དུ་བླངས་པ་ཙམ་ལས་ཟུར་དུ་བཅར་ཐབས་མེད། གཡས་ཕྱོགས་ཀྱི་བྲག་ངོས་ན་ཡོད་པའི་འཚམས་ཁང་རྙིང་པ་དེ་ནི་བྲག་དཀར་གཡུང་དྲུང་རིན་པོ་ཆེའི་སྒྲུབ་ཕུག་རེད། དེ་ན་ཆ་མ་ཚང་བའི་མིའི་ཀེང་རུས་ཤིག་ཡོད་རེད་ཟེར། ཁ་དར་མང་པོས་གཡོགས་པ་ལ་བལྟས་ན་ཡུལ་མི་ཚོས་ལྷག་ཏུ་དད་པ་བྱེད་ཚུལ་ཤེས།
ང་ཚོས་ལུས་ཁམས་དྭངས་བར་བྱེད་པའི་གངས་ཆུ་བཞུར་བའི་གཉན་ལུང་རིང་ནང་ཤུགས་བསྒྲིམས་ཏེ་མཐོ་སར་འགྲོ་དུས། ཨ་ཁུ་ཚེ་རྣམ་གྱིས་གཉན་ལུང་རིང་གི་སྐེད་པ་ཙམ་ན་བེེ་རོ་ཙ་ནའི་མཆོད་རྟེན་ཡོད་ཀྱང་ཤིན་ཏུ་རྙེད་དཀའ་བས་ད་སྔོན་བར་དུ་མཇལ་མྱོང་མཁན་གཅིག་གཉིས་ལས་མེད་ཟེར། སྐད་ཆ་དེས་ང་ཚོར་དེ་ལས་ཀྱང་འཚོལ་འདོད་སྐྱེས་པས་རྡོ་དང་ཚེར་ཕུང་མང་པོས་གང་བའི་ལུང་པར་ཡར་བཙལ་མར་བཙལ་བྱས་མཐར་ད་གཟོད་བེེ་ར་ཙ་ནའི་མཆོད་རྟེན་གྱི་ཤུལ་རྙེད་བས་ནོན་མི་ཐུབ་པའི་དགའ་སྤྲོ་སྐྱེས་བྱུང་།
མཆོད་རྟེན་གཅིག་ནི་རྒྱུན་དུ་མཐོང་བའི་ལུགས་ལྟར་བཞེངས་འདུག་ལ། འགྲམ་དུ་ཤིང་ཕུང་སྣ་ཚོགས་སྐྱེས་ཏེ་ཁེབས་པ་ཙམ་ལས་གཏོར་སྐྱོན་ཆེན་པོ་ཐེབས་མི་འདུག གཞན་ཞིག་ནི་མགོ་མཇུག་བསྒྱུར་ཏེ་བཞེངས་པ་རེད་ཅེས་ཟེར་ཡང་། ད་ལྟར་ཤུལ་ཙམ་ལས་མཇལ་རྒྱུ་མི་འདུག ངས་ཚོད་ཚོད་ཀྱིས་དེ་གཉིས་ལ་མཆོད་རྟེན་ལུགས་འབྱུང་མ་དང་ལུགས་ལྡོག་མ་ཞེས་འབོད་བཞིན་ཡོད། མཆོད་རྟེན་གྱི་རྨང་རྡོ་རྣམས་སྲ་མོར་ཆགས་ཏེ་ཕན་ཚུན་དམ་པོར་འབྱར་བ་ལས་དུས་ཚོད་ཀྱི་ཡུན་རིང་ཚོར་ཐུབ། དེ་ཡང་བཤད་རྒྱུན་དུ་བཻ་རོ་ཙ་ན་ཡུལ་འདིར་ཕེབས་དུས། གོང་དུ་ཞུས་པའི་བྲག་དཀར་གཡུང་དྲུང་རིན་པོ་ཆེ་དང་མཇལ་བ་དང་། དེ་ནས་ལྷ་ས་ནས་ཡོང་བའི་འབག་མོ་ཞིག་དང་མཐུ་དང་རྫུ་འཕྲུལ་འགྲན་རྗེས། དེ་བཏུལ་ཏེ་ས་འདི་ལ་མནན་པ་བརྒྱབ་ནས་མཆོད་རྟེན་བཞེངས་པ་རེད་ཟེར།
མོ་བཟའ་རྒྱལ་མོའི་རང་བྱོན་བྲག་སྐུ།
གཉན་ལུང་རིང་གི་གཡས་ཕྱོགས་སུ་རི་སྐེད་ཀྱི་འགྲོ་ལམ་ནས་བལྟས་དུས། གཡོན་གྱི་བྲག་དཀར་གཟར་མོ་ཞིག་གི་ངོས་སུ་བུད་མེད་ཀྱི་གཟུགས་བརྙན་མངོན་པར་དོད་པ་ཞིག་མཐོང་ཐུབ། དེ་ནི་མོ་བཟའ་རྒྱལ་མོའི་རང་བྱོན་བྲག་སྐུ་རེད་ཟེར། དབང་པོ་ལྔ་དང་རྒྱལ་མོའི་ཐོད་པའི་རྒྱན། བྲང་ཁའི་ནུ་མ་བཅས་གསོན་ཉམས་ལྡན་པ་ཞིག་རེད། བྲག་སྐུ་དེའི་མདུན་ནི་གཉན་ལུང་རིང་ཞེས་ལུང་པ་ཟབ་མོ་དང་ཐོག་ལ་ཐག་མི་རིང་བ་ན་རྒྱལ་ས་ཐེངས་གསུམ་པར་སྤོ་སའི་ཤུལ་རེད་ཅེས་མཁར་གྱི་རྩེ་མོ་མཐོང་ཐུབ། དེ་ལའང་གཏམ་རྒྱུད་སྙན་མོ་ཞིག་བཤད་རྒྱུ་འདུག མོ་བཟའ་རྒྱལ་མོས་རྒྱལ་ས་ཐེངས་གཉིས་སྤོས་ཀྱང་ད་དུང་ཡིད་མ་ཚིམ་པས་སེམས་ནང་བབ་ཅིང་ཉེན་ཁ་ཆུང་བའི་བཙན་ས་ཞིག་ལོན་ཆེད་མོ་ལུང་རྩིས་གསུམ་ལ་ཞུས། མོ་ལུང་རྩིས་གསུམ་ལས་བྲག་ངོས་ཤིག་ལ་མོ་རང་གི་སྐུ་རང་བྱོན་ཡོད་པ་དང་། དེའི་འགྲམ་གྱི་བྲག་སྐེད་དུ་དགོན་པ་རང་བྱོན་ཞིག།གཡོན་དུ་རྒྱ་རྫོང་ནགས་ཚལ་འཁྲིགས་པ་དང་། མདུན་ལ་རྦ་རླབས་མཁའ་ལ་འཕྱུར་བའི་ཆུ་བོ་ཞིག་ཡོད་པ་བཅས་ནི་ཆེས་འོས་ཤིང་འཚམ་པའི་རྒྱལ་ས་རེད་ཅེས་ལུང་བསྟན་པ་ལྟར་དུ་མི་མངགས་ནས་བཙལ་དུ་བཅུག་པས། གོང་བུ་བཀོད་པའི་མོ་བཟའི་བྲག་སྐུ་རང་བྱོན་དེའི་འགྲམ་གྱི་བྲག་ལ་དགོན་པ་རང་བྱོན་ཞེས་རི་མོ་ལྟ་བུ་ཞིག་ད་ལྟར་མཐོང་རྒྱུ་ཡོད་པ་དང་། གཡོན་ལ་ནི་ནགས་ཚལ་ཚང་ཚིང་འཁྲིགས་ཤིང་མདུན་དུ་རྒྱལ་མོ་རྔུལ་ཆུ་བཞུར་བཞིན་ཡོད་པ་བཅས་རྟགས་མཚན་ཐམས་ཅད་ཚང་བས་ན་རྒྱལ་ས་བྲག་རི་དེའི་ཐོག་ལ་སྤོས་པར་གྲགས།
གཉན་ལུང་རིང་བྲག་ཕུག
གཉན་ལུང་རིང་ནས་བཻ་རོ་ཙ་ནའི་མཆོད་རྟེན་མཇལ་རྗེས། གཡོན་ཕྱོགས་ཀྱི་རི་བོ་ནས་མོ་བཟའ་རྒྱལ་མོའི་ཐེངས་གསུམ་པའི་རྒྱལ་སའི་ཕྱོགས་སུ་འགྲོ་དགོས། ལོ་རེར་ཕྱི་རྒྱལ་པས་གཙོ་བོར་བྱས་པའི་རྟོག་དཔྱོད་པ་དང་རིག་གནས་པ་མི་ཉུང་བ་ས་འདི་ན་ཡོང་མོད། ལ་མོ་མཐོན་པོ་དང་ནགས་ཚལ་སྟུག་པོའི་ནང་ལ་རྐང་ལམ་ཐབས་ཆག་ཙམ་ལས་མེད་པས་ཅུང་འགྲོ་དཀའ་མོ་འདུག་ཀྱང་། ལམ་བར་དུ་འགྲོ་རོགས་འགའ་དང་མཉམ་དུ་རྒྱལ་རོང་སྐོར་ལ་གཏམ་གླེང་བྱེད་བཞིན་སོང་བས་དེ་ཙམ་དཀའ་སྣང་མ་ཤར་བར་རི་སྐེད་དུ་སླེབས། རི་སྐེད་དུ་རྫ་ས་ཐང་ཞེས་ས་གདན་གདན་ཆེན་པོ་ཞིག་ཡོད་ཀྱང་ད་ལྟར་ཤིང་སྡོང་མང་པོས་གང་ཞིང་། བར་བར་དུ་ཁང་ཤུལ་རྙིང་པ་མང་པོ་ཡང་འདུག ཨ་ཁུ་ཚེ་རྣམ་གྱིས་ཐང་འདི་ནི་མོ་བཟའ་རྒྱལ་མོའི་དུས་སུ་རྩེད་མོ་རྩེ་ས་ཡིན་པ་དང་། ཁང་ཤུལ་རྣམས་ནི་སྐབས་དེ་དུས་ཀྱི་གྲྭ་ཁང་ངམ་ཤག་ཁང་། ཡང་ན་མི་སེར་གྱི་སྡོད་ཁང་ཡིན་ས་རེད་ཅེས་ཟེར། ཁང་ཤུལ་རེ་རེའི་དཀྱིལ་དུ་མི་གཅིག་གིས་འཁྱུད་མི་ཐུབ་པའི་ཤིང་སྡོང་སྐྱེས་ཡོད་པ་ལ་བལྟས་ན་ལོ་རྒྱུས་ཡུན་རིང་ལྡན་ཞིང་། གནའ་སྔོན་མར་འདི་ནི་ཆོས་དང་སྲིད་གང་གི་ཐད་ནས་ཡིན་ཡང་མི་སྣ་མང་པོ་འཛོམས་ས་ཞིག་ཡིན་པ་ཤེས་ཐུབ།
རྫ་ས་ཐང་ནས་ཡར་ཡུན་རིང་འགྲོ་མ་དགོས་པར་རི་མགོའི་ནགས་ཚལ་སྟུག་པོ་ནས་མཁར་རྫོང་ཉིས་གཤིབས་ཤིག་མངོན་ལ་མི་མངོན་ཚུལ་གྱིས་མཐོང་། ལམ་ལ་ཁ་བ་སྲབ་མོ་ཆགས་ཤིང་སྟོན་ལོ་སེར་པོའང་མང་པོ་སྤུངས་ཡོད་པས་འགྱེལ་ལོག་ཐེངས་གཉིས་གསུམ་བརྒྱབ་ཀྱང་། མོ་བཟའི་མཁར་ཤུལ་མཐོང་མ་ཐག་རྐང་པ་ན་བ་དང་ཁ་སྐོམ་པ་བཅས་བརྗེད་དེ་དབུགས་ཐེངས་གཅིག་གིས་མཁར་གྱི་རྩ་ལ་སླེབས།
མོ་བཟའ་རྒྱལ་མོའི་རྒྱལ་ས་གསུམ་པ།
ས་འདི་གའི་ཡུལ་མི་ཚོས་མོ་བཟའ་ཞེས་འབོད་པའི་ས་ཆ་འདི་ནི་ཡོངས་གྲགས་སུ་མོ་བཟའ་རྒྱལ་མོས་ཐེངས་གསུམ་པར་སྤོས་པའི་རྒྱལ་ས་རེད་ཅེས་གྲགས། རི་རྒྱུད་ཆེན་པོ་དེའི་སྒང་ལ་ཆགས་ཤིང་། གཡས་ཕྱོགས་ནི་གཉན་ལུང་རིང་གི་ལུང་མགོ་དང་གཡོན་ཕྱོགས་ནི་ནགས་ཚལ་གྱིས་ཁེངས་ཡོད་པའི་རི་ངོས་རྒྱ་ཆེན་པོ་ཞིག་རེད། མཁར་རྫོང་གི་མདུན་ཐད་དུ་ཕྱོགས་གཉིས་ཀའི་ཟམ་པའི་རྟེན་ད་དུང་ཆ་ཚང་ལུས་འདུག་ལ། མཁར་ཕྱོགས་ཀྱི་ཟམ་རྟེན་འགྲམ་ལ་ཟམ་པ་སྲུང་བའི་མཁར་ཤུལ་སོ་རྒྱག་སའི་བུ་ག་ལྡན་པ་ཞིག་ཀྱང་སྣང་། རི་འདབས་ནས་འོངས་དུས་ཆེས་ཐོག་མར་མཐོང་བའི་མཁར་ཟུར་བཞི་ཅན་གཉིས་ལས་གཅིག་གི་ཕྱེད་ཀ་ཙམ་ཞིག་ཚར་ཡང་། གཅིག་ལ་སྐྱོན་དེ་ཙམ་ཐེབས་མི་འདུག མཁར་དང་པོའི་རྩར་རྡོ་ཆུ་རག་ཅེས་རྡོ་ཕ་བོང་ཞིག་བརྐོས་ནས་ཆུ་རྫིང་བཟོས་པ་ཞིག་འདུག བཤད་སྲོལ་དུ་མོ་བཟའ་རྒྱལ་མོ་ལ་ཁྲལ་འཇལ་མཁན་ཞིག་གིས་དུས་ཐོག་ཏུ་ཁྲལ་འཇལ་མ་ཐུབ་པས་ཁྲིམས་བཅད་དེ་ཆུ་རྫིང་འདི་རྐོ་བཅུག་པ་རེད་ཟེར། ཆུ་མགོ་ནི་རི་རྒྱུད་འདིའི་མགོར་ཡོད་ལ། སྐབས་དེ་དུས་མོ་བཟའ་རྒྱལ་མོའི་འབྲོག་སའང་དེ་ན་ཡོད་པས་ཟངས་ཀྱི་སྦུ་གུ་ནས་ཆུ་དང་འོ་མ་རྒྱལ་ས་ལ་དྲངས་པར་གྲགས། ལོ་ངོ་འགའ་ཡི་སྔོན་ལ་ཕྱི་རྒྱལ་པ་ཞིག་གིས་མཁར་ཤུལ་ན་ཟངས་ཀྱི་སྦུ་གུ་ཐུང་ངུ་ཞིག་རྙེད་ཡོད་ཟེར།
མཁར་ཉིས་གཤིབས་ཀྱི་རྒྱབ་ན་མཁར་རྫོང་ཞིག་རོ་ཞིག་ཤིང་སྡོང་གིས་བསྐོར་ཏེ་མཐོང་མི་ཐུབ་པའི་ཚུལ་རེད། མཁར་དེའི་འགྲམ་དུ་ལངས་ནས་བལྟས་ན་སྟོད་ཀྱི་རི་མགོ་དང་སྨད་ཀྱི་ལུང་པ་ཟབ་མོ་བཅས་ཡོངས་རྫོགས་གསལ་ལྷང་ལྷང་དུ་མཐོང་ཐུབ་ཅིང་། རྒྱལ་ས་ཆགས་ས་ནི་ཧ་ཅང་མཐོན་པོ་བར་སྣང་ལ་ཡོད་པ་ལྟ་བུའི་སྣང་བ་སྐྱེས་པས་དངོས་གནས་མིག་གཅིག་གིས་བསྲུངས་ན་མི་སྟོང་གིས་ཀྱང་གཏོར་མི་ཐུབ་པའི་འགག་ས་བཙན་པོ་ཞིག་རེད།
མཁར་ཤུལ་རྒྱབ་ངོས་ཀྱི་ནགས་ཚལ་ནང་ལྕགས་རིས་བསྐོར་བའི་ཤུལ་གསལ་པོར་མངོན་ཞིང་སྐབས་དེ་དུས་དར་ཆ་འཛུགས་ས་རེད་ཅེས་རྩིས་པ་ནང་རྡོ་གཉིས་ཀྱིས་གྲུབ་པའི་ཁུང་བུ་ཡང་གཅིག་རྗེས་གཉིས་མཐུད་དུ་སྣང་། མཁར་རྫོང་བར་དུ་འགྲོ་འོངས་བྱེད་དུས་སྟོང་སང་སང་གི་ཚོར་བ་ཞིག་བྱུང་ལ་མཁར་རྩར་ལངས་ཏེ་གནམ་བལྟས་བྱེད་དུས། གནམ་སྔོན་པོའི་མཐིལ་ལ་ཟུག་པ་ལྟ་བུའི་མཁར་རྩེ་མཐོང་བ་ན་རི་བོའི་སྤོ་རུ་འགྱིང་བའི་ཡུམ་བུ་བརླ་མཁར་དྲན་བྱུང་། ལོ་ངོ་སྟོང་གི་ཆར་ཆུས་བཀྲུས་ནས་ས་ཐོག་འབྱར་བའི་ལོ་རྒྱུས་ཀྱི་ཤོག་ལེ་ཧྲུལ་པོ་ཞིག་དྲན་བྱུང་། མཁར་རྫོང་ནང་འགྲོ་སའི་ཟམ་རྟེན་ཐོག་ལངས་ཏེ་ཅི་ཞིག་རིག་འདོད་ཀྱིས་འཚོལ་ཉུལ་བྱེད་དུས། དུས་གསུམ་འབྲེལ་བའི་ཟམ་གདན་ཞིག་འཇམ་ཐིང་ངེར་ས་འོག་ལ་རུལ་ཞིང་། རྟ་དམག་ཁྲི་ཁྲག་གི་རྨིག་སྒྲ་ལུང་པའི་བྲག་ཅར་འཁོར་བ་ཚོར།
མོ་བཟའ་རྒྱལ་མོའི་རྒྱལ་ས་གསུམ་པའི་མཁར་ཤུལ།
ཨ་ཁུ་ཚེ་རྣམ་གྱིས་བཤད་པ་ལྟར་ན། མཁར་ཤུལ་ཡོད་པའི་རིའི་རྒྱབ་ངོས་སུ་ད་དུང་སྲིད་འཛིན་སའི་མཁར་དང་ཁང་ཤུལ་མང་པོ་ཡོད་ཟེར། དེ་ནས་རྒྱབ་ངོས་ནས་ཐུར་ལ་བབས་ནས་འགྲོ་དུས། དགྲ་ས་ཐང་ཞེས་པའི་ས་གདན་གདན་ཞིག་ཡོད་པ་དེ་ནི་མོ་བཟའ་རྒྱལ་མོའི་དུས་སུ། བུ་མོ་ཚོ་བཅུ་དྲུག་ལང་ཚོ་རྒྱས་དུས་སྐྲ་ཤིང་བཙུགས་ཞེས་པའི་ཆོ་ག་དེ་སྤེལ་ས་ཡིན་ཟེར། དེ་ནའང་བཻ་རོས་བཞེངས་པའི་མཆོད་རྟེན་ཞིག་འདུག་ཀྱང་ད་ལྟར་ང་ཚོས་དུས་རྒྱུན་མཇལ་བའི་མཆོད་རྟེན་གྱི་བཟོ་དབྱིབས་དང་མི་འདྲ། བཤད་སྲོལ་དུ་བཻ་རོ་ཙ་ནས་བན་བོན་གང་གི་ལུགས་སུའང་མི་གཏོགས་པའི་བཻ་རོའི་ལུགས་ལྟར་བཞེངས་པས་ཕྱོགས་གཉིས་ཀའི་བློ་ལ་བབ་སྟེ་འཁྲུགས་རྩོད་མེད་པ་རེད་ཟེར། ངས་དེ་ལ་བཻ་རོའི་ལུགས་ཀྱི་མཆོད་རྟེན་ཞེས་མིང་ཞིག་བཏགས་ཡོད། དེ་ནས་མར་ཡོང་དུས་སྤང་ངོས་ཤིག་ན་ཁུང་བུ་ཆེ་ཆུང་མང་པོ་བརྐོས་ཡོད་པའི་རྡོ་ལེབ་ཆེན་པོ་ཞིག་སྣང་། དེ་ནི་སྐབས་དེ་དུས་ཀྱི་རྫས་འདུལ་ས་རེད་ཟེར། དེའི་གཡས་ཕྱོགས་ཀྱི་ནགས་ཚལ་ན་ཡོད་པའི་ཁང་ཤུལ་རྣམས་ནི་གོང་དུ་ཞུས་པ་ལྟར་མོ་བཟའ་རྒྱལ་མོའི་དྲག་རྩལ་ཁང་དང་། དྲུང་ཡིག་ཁང་། ཁྲིམས་གཅོད་ཁང་། སྣེ་ལེན་ཁང་བཅས་ཀྱི་ཤུལ་རེད་ཟེར་བ་ཙམ་ལས་ཞིབ་ཕྲ་བཤད་རྒྱུ་མི་འདུག
དེ་ནས་མར་འབབ་བཞིན་མཁར་རྫོང་མི་ཉུང་བ་ཐུག་མོད། ཚང་མ་ནི་མཁར་ཟུར་བཞི་ཅན་རྐྱང་རྐྱང་རེད། དེའི་འོག་ནི་སུམ་པའི་སྡེ་ཡིན་ལ་སྡེ་དེའི་ནང་གི་སྒང་འབུར་གྲོང་ནང་དར་གླིང་ཞེས་པར་དུད་ཚང་བརྒྱ་དང་ཉི་ཤུ་ལྷག་ཙམ་དང་མཁར་དགུ་བཅུ་ཙམ་ཡོད་མྱོང་ཡང་རྗེས་སུ་མེས་བསྲེགས་པ་དང་། ཁྱད་པར་དུ་རྫོང་རིང་ག་ལྟག་ཅེས་པར་དུད་ཚང་བཞི་བཅུ་ལྷག་དང་མཁར་རྫོང་ཉི་ཤུ་ཙམ་ཡོད་མྱོང་ཡང་། དེ་དག་ཀྱང་རྗེས་སུ་མེས་བསྲེགས་པས་ལོ་རབས་བརྒྱད་ཅུའི་དུས་སུ་དེ་ན་ཁང་ལས་བྱེད་དུས་ས་འོག་ནས་འབྲུ་རིགས་ཚིག་རོ་དང་གྲལ་བསྒྲིགས་ནས་ཡོད་པའི་མཁར་ཟུར་བརྒྱད་ཅན་གསུམ་གྱི་རྩིག་རྨང་བུད་མྱོང་། དེས་མ་ཚད་སྡེ་པ་དེའི་བློ་གྲོས་གྲོང་ཞེས་པ་ནི་མོ་བཟའ་རྒྱལ་མོའི་རྒྱལ་ཇུས་ལ་གྲོས་དང་འཆར་འགོད་བྱེད་ས་ཡིན་ལ། དེ་སྔོན་དུད་ཚང་ཕྱུག་པོ་ཅན་དང་མཁར་རྫོང་ཉི་ཤུ་ལྷག་ཙམ་ཡོད་ཀྱང་ད་ལྟར་མཁར་གཉིས་ལས་ལྷག་མེད་པར་ཚང་མ་མེས་བསྲེགས་པས། ལོ་རབས་བདུན་ཅུའི་དུས་སུ་དེ་ན་ཁང་པ་གསར་པ་ལས་དུས་ས་འོག་ན་སྦས་པའི་མི་རོའི་རུས་པ་མང་པོ་བུད་པ་རེད་ཟེར་ཡང་ང་ཚོ་ཡུལ་དངོས་སུ་འགྲོ་མ་ཐུབ་པར་ཐད་ཀར་མོ་བཟའ་རྒྱལ་མོའི་རྒྱལ་སའི་སྐོར་ལམ་རེད་ཅེས་པའི་བྲག་སྐེད་ཀྱི་ལམ་དོག་པོ་དེ་དེད་ནས་གཉན་ལུང་རིང་གི་ཕྱོགས་ལ་བབ་དུས། བཻ་རོའི་གྲུབ་རྟགས་རེད་ཅེས་བྲག་ངོས་སུ་ཕྱག་སོར་དང་དབུ་ཐོད་ཀྱི་རྗེས་ཀྱང་མཇལ་རྒྱུ་སྣང་།
དེ་ལྟར་གཉན་ལུང་རིང་དེད་དེ་ཡར་འཛེགས་རྗེས་ཐེངས་གསུམ་པར་སྤོས་པའི་རྒྱལ་སའི་མཁར་ཤུལ་མཇལ་བ་དང་། དེ་ནས་མཁར་ཤུལ་གྱི་རྒྱབ་ངོས་ནས་གཉན་ལུང་རིང་ལ་བབ་པ་ན། རྒྱལ་ས་གསུམ་པ་རྒྱང་སྐོར་ཞིག་བྱས་པ་རེད། ལམ་བར་གྱི་ངོ་མཚར་བའི་གཏམ་རྒྱུད་དང་ཡིད་འཕྲོག་པའི་ཤུལ་རྗེས་བཅས་ཀྱིས་བག་ཆགས་ཟབ་མོ་བཞག་པ་ཙམ་ལས་དོན་དངོས་ཀྱི་ལོ་རྒྱུས་ནི་འདི་ལྟར་རེད་སུ་ལའང་བཤད་རྒྱུ་ཡོད་མི་སྲིད་མོད། དམངས་ཁྲོད་ཀྱི་ཟེར་སྒྲོས་དང་མི་རྒན་རྣམས་ཀྱི་ཕྱིར་དྲན་ལ་བརྟེན་ནས་རིག་གནས་ཀྱི་རྗེས་དྲན་དང་བག་ཆགས་བསུབ་ཏུ་མེད་པ་ཞིག་འཇོག་རྒྱུ་ནི་གལ་ཆེ་ཞིང་། མི་མང་པོ་ཡིས་མོ་བཟའ་རྒྱལ་མོའི་འགོ་ཁུངས་ཀྱི་གཏམ་རྒྱུད་ཡོད་ལ།བརྒྱུད་རིམ་གྱི་ཤུལ་རྗེས་སྟོན་རྒྱུ་ཡོད་མོད། མཐའ་མཇུག་གི་འགྲོ་ཕྱོགས་གང་ཡིན་མི་ཤེས་པས་སེམས་ཕངས་ཚུལ་བསྟན་ཡང་། ཡུན་རིང་བའི་ལོ་རྒྱུས་ལས་མང་པོ་ལ་རྒྱུ་འབྲས་མ་ནོར་བ་ཞིག་བཤད་རྒྱུ་མེད་པས། བརྩམས་ཆོས་ཡག་པོ་ཞིག་གི་མཇུག་བསྡུ་སྟངས་ལྟར་མོ་བཟའ་རྒྱལ་མོའི་མཇུག་བྱང་ལའང་བར་སྟོང་ཞིག་བཞག་སྟེ་མི་སོ་སོས་རང་ཚོད་ཀྱིས་འདིང་རྒྱག་ཆོག་པའང་ཐབས་མེད་པའི་ཇུས་ཤིག་རེད་ལགས།
གཞན་ཡང་། ས་གནས་འདིའི་སྟག་གཟིག་དང་སུམ་པ། ཕོ་བྲང་སྟེང་། སྤྲོ་སྣང་སོགས་ནི་མོ་བཟའ་རྒྱལ་མོའི་མངའ་ཁོངས་ཡིན་ཞེས་པའི་རྒྱུ་མཚན་ནི་ས་དེ་དག་གི་རི་ཆུ་དང་བཅས་པ་རྒྱལ་མོའམ་མ་རྒྱུད་སྤྱི་ཚོགས་ཀྱི་རིག་གནས་དང་འབྲེལ་བ་ཡོད་པའི་མིང་མང་པོ་ཡོད་དེ། རྒྱལ་མོ་རྔུལ་ཆུའམ་སྔོན་ཆུ་ཡི་ནུབ་ངོགས་ཀྱི་ཕོ་བྲང་སྟེང་གི་རི་མགོ་ལ་སྲིད་ཡག་བུ་མོ་ཞེས་པ་དང་། ཤར་ངོགས་ཀྱི་སྟག་གཟིག་སྡེའི་རི་ལ་རྒྱལ་མོ་གཞི་བདག་འབོད་པ། སུམ་པའི་རི་འདབས་ལ་རྒྱལ་མོ་བྲག་སྒང་ཞེས་མོ་བཟའ་རྒྱལ་མོའི་ར་འཚོ་ས་རེད་ཅེས་པ་དང་། ཐེངས་གསུམ་པར་སྤོས་པའི་རྒྱལ་སའི་རི་རྒྱུད་ལ་རྒྱལ་སྒོ་ལ་ཆེན་ཞེས་པ། སྟག་གཟིག་དང་སུམ་པ་གཉིས་བར་གྱི་གཉན་ལུང་རིང་ལ་རྒྱལ་མོ་ལུང་རིང་ངམ་མོ་སྟུ་ལུང་ཞེས་འབོད་པ་བཅས་ནི་རང་ཚོད་ཀྱིས་བཏགས་པའི་མིང་མ་ཡིན་པར་ས་གནས་དེ་གའི་ཡུལ་མི་རྣམས་ཀྱི་ཞལ་རྒྱུན་ལས་ཐོས་སོ། །


text:
ཁ་སང་དེ་རང་གི་ང་ཚོ་ནི་རྟགས་དང་ཆ་ལུགས། བསམ་སྟངས་ཤོད་སྟངས་ཚང་མ་འགྱུར་དང་འགྱུར་བཞིན་པའི་མི་ཚོགས་ཤིག་སྟེ། གཞན་དང་གཞན་གྱི་རིག་གནས་མཁྲེགས་པོ་དང་སྡུག་གཤིས་རྩུབ་མོ་དག་གི་སིམས་འཛུལ་ཐེབས་ནས་རང་གཟུགས་གཞན་དུ་འགྱུར་ཞིང་། རང་གཤིས་རླུང་ལ་སྤུར་ནས་ཐ་ན་ཡི་གེ་འབྲི་མཁན་དག་གི་ཚིག་གི་སྦྱོར་བ་ཚུན་ཆད་ཀྱང་འགྱུར་ཟིན་གཤིས། རང་སྐད་རང་གིས་མི་གོ རང་རྒྱུས་རང་ལ་མེད། རང་ངོ་རང་གིས་མི་ཤེས་པའི་ཁ་སྟབས་འདི་འདྲ་ལ་ཐུག་ཡོད་དོ།།
དེ་བས་ན། ཡང་བསྐྱར་རང་ངོ་རང་གིས་ཤེས་ཆེད་ཀྱི་ཐབས་ཤེས་རྒྱུ་རྐྱེན་རེ་བཙལ་ན། དཔེ་རྙིང་བཀླག་རྒྱུ་དེ་ཡང་ཐབས་བཀོད་རེ་བ་ཡོད་པ་ཞིག་ཏུ་མཐོང་སྟེ། སྔོན་གྱི་བསྟན་བཅོས། རྣམ་ཐར། ཆོས་འབྱུང་སོགས་ཀྱི་རྗོད་བྱེད་ཚུན་ཆད་རང་སྐད་ཀྱི་ཚིག་སྦྱོར་བུང་བའི་གཤོག་སྒྲ་ཤ་སྟག་ཡིན་ཞིང་། ཚིག་གི་སྦྱོར་བ་དེ་དག་ཐར་ཆགས་འབྲུ་འདེད་ཀྱིས་ནང་བརྗོད་དོན་གྱི་བཀོད་པའི་འཇིག་རྟེན་ལ་བལྟས་ཚེ། བོད་རང་གི་ཐུན་མོང་མིན་པའི་རིན་ཐང་ལྟ་ཚུལ། ཚེ་སྲོག་ལྟ་ཚུལ། འཇིག་རྟེན་ལྟ་བ། ཆོས་ཀྱི་གཙུག་ལག ཁྱིམ་སྲིད་རིག་གནས་སོགས་ཡ་རབས་ཀྱི་ལུགས་དང་ལེགས་པའི་སྲོལ་འབའ་ཞིག་གི་དྲི་བསུང་ཐུལ་བའི་དཔལ་ཡོན་གྱིས་གཏམས་ཡོད་པ་རེད།
འདིར་དཔེ་མཚོན་ཞིག་དགོད་ན། རྣམ་ཐར་སྐོར་གྱི《ཆོས་རྗེ་ལོ་རས་པའི་རྣམ་ཐར》འདི་ཉིད་ཏེ། དེབ་གྱི་དབང་དུ་བཏང་ན་ཤོག་ངོས་བརྒྱ་དང་བཅུ་གསུམ་ཅན་གྱི་ཆེས་ཆུང་བའི་དེབ་ཆུང་ཞིག་ལགས་མོད། བརྗོད་བྱེད་ཚིག་གི་སྦྱོར་བའི་ངོས་ནས་བོད་གནའ་མི་བྱིངས་ཀྱི་ཁ་བརྡ་དང་མོལ་བའི་སྐད་ཆའི་ལྷུ་ལག་གི་མཛེས་པ། མཁས་པའི་ལེགས་བཤད་ཀྱི་ཚིག་གི་སྒྲིག་གཞིའི་ལྟད་མོ། རྣལ་འབྱོར་བའི་མགུར་དབྱངས་ཀྱི་རྩོམ་འགྲོས་སྙན་ཆས་བརྒྱན་ཅིང་། བརྗོད་བྱ་དོན་ཀྱི་སྐོར་བོད་མའི་ཁྱིམ་སྲོལ་དང་འཁོར་བ་མི་ཆོས་ཀྱི་ཁ་ཕྱོགས། ལྷ་ཆོས་དགེ་བའི་ཕྱོགས་དང་གནའ་མིའི་ཆོད་སེམས་སྙིང་རུས་ཀྱི་ངོ་མཚར། ངེས་དོན་ཆོས་ཀྱི་བྱིན་མཐུ་དང་ནང་བའི་གཙུག་ལག་རིག་གནས་ཀྱི་ཟབ་ཚད་བཅས་མངོན་སུམ་གཟུགས་ཅན་བཞིན་བློ་ཡིད་ལ་འཆར་བར་བྱེད་པའི་བློས་བསླངས་ཤིག་གི་ཁོག་ཕུབ་འདུག་པའི་ཁྱད་ཆས་བླ་ན་མཐོ།
དེ་ཡང་ཆོས་རྗེ་ལོ་རས་པའི་ཡབ་ཡུམ་གཉིས་ལ་བུ་མེད་པར་དཀོན་མཆོག་མཆོད་པ་ལས་སྲས་བྱུང་བ་སྟེ། ཁ་སང་དེ་རང་ཡང་མཐོང་རྒྱུ་ཐོས་རྒྱུ་ཡོད་པ། མི་ཁྱིམ་སུ་ཚང་ལ་བུ་མེད་པར་ཨ་ལགས་གང་ཞིག་ལ་སྐྱབས་འཇུག་ཞུས་ནས་བུ་བྱུང་ཟེར་བ་ལྟར་གྱི་ཁོང་རྒྱ་གར་ལ་ཐུག་ཡོད་པ་འདྲ་བའི་གནའ་བོའི་སྲོལ་ཞིག་གི་རྣམ་ཐར་དངོས་ཀྱི་བརྗོད་དོན་དབུ་བརྩམས་ཤིང་། དེ་ནས་སྲས་ནར་སོན་པ་དང་ང་ཚོའི་མེས་པོ་དག་གི་གཏན་ཚིགས”བུ་གཅིག་པོ་གྲྭ་བ་མ་བྱེད”ཟེར་བ་བཞིན་ལོ་རས་པའི་ཡབ་ཡུམ་གཙོ་བོར་གྱུར་བའི་གཉེན་ཉེ་རྩ་འཇིང་དག་གིས”མེད་ཐབས་མེད་པའི་དགོས་ས་རུ་བུ་བྱུང་བ་ལ། ད་བུ་འདི་ལ་གཞི་མ་ཞིག་སློངས”①ཟེར་ནས་སྲས་ལོ་བདེ་བ་སྐྱོང་ཁོང་ཆོས་ལ་འགྲོ་བ་འགོག་པའི་ཐབས་ཤེས་འདྲ་མིན་འཐེན་ཞིང་། ཐ་ན་དེ་འདྲའི་ན་ཆུང་གི་སྐབས་སུ་ཁྱིམ་ཐབས་ཀྱང་བསུས་འདུག་གོ།
དེ་ལྟ་ན་ཡང་སྔོན་གྱི་བོད་མི་དག་གིས་རང་གི་ཕུགས་བསམ་རླབས་པོ་ཆེ་གང་ཞིག་སྒྲུབ་འདོད་ཀྱི་འདུན་པའམ། མི་ཚེའི་དོན་སྙིང་གང་ཞིག་ལས་ཐོབ་ཏུ་རེ་བའི་སེམས་ཤུགས་ཀྱི་སྙིང་སྟོབས་དེ་ནི། ལྡོག་མེད་རྒྱ་མཚོའི་རྦ་རླབས་གྱེན་དུ་འཕྱུར་བ་ཇི་བཞིན་གཞན་སུ་གང་གིས་ཀྱང་བསྒྱུར་དུ་མེད་ཕྱིར། སྲས་ལོ་བདེ་བ་སྐྱོང་ཁོང་དང་ཇོ་མོའི་ཞབས་སྦྲེལ་བས་ཀྱང་མ་ཕན། མཐའ་བཞི་ཤག་དར་གྱི་ཁ་མཆུ་ཚ་འཇུན་གྱིས་ཀྱང་མ་ཁོག་པར། ཕུན་ཚོགས་མང་པོ་ཞིག་བློས་བཏང་སྒོས་བླ་མའི་དྲུང་དུ་བྱིན་ནས་སྙན་རྒྱུད་ཀྱི་གདམས་ངག་གསན། མཁན་པོའི་སྐུ་མདུན་དུ་དགེ་ཚུལ་སློང་ཆིག་རྫོགས་སུ་མཛད་ཏེ། རྣལ་འབྱོར་ལ་འབད་བརྩོན་ཆེར་མཛད་ནས་ཉམས་རྟོགས་ས་ལམ་གྱི་རིམ་པར་བོགས་ཁྱད་པར་ཅན་ཐོན་པས། ཁོང་གི་བླ་མས་རང་དགོན་གཙང་ར་ལུང་དགོན་འཛིན་པར་བསྐུལ་ཡང”བཙུན་པ་བྲེ་ལོག་སྲང་ལོག་བྱེད་པ་ཚོའི་མགོ་གཉེར་བདག་གིས་མི་ཡོང”②གསུངས་ནས་སྒྲུབ་པ་ལ་བྱོན་འདུག་གོ།
བྱོན་ནས་ཀྱང་དེ་དོན་ལག་ལེན་སྐུ་ཉམས་སུ་བསྟར་བའི་སྦྱོར་བ་ཉག་གཅིག་ལ་གཞོལ་བ་སྟེ། བླ་མས་ལུང་བསྟན་ལྟར་དཔལ་སྒང་ལོ་ཙཱ་བའི་སྒྲུབ་གནས། ཁ་རག་སྒོམ་ཆུང་སོགས་གྲུབ་པ་ཐོབ་པར་བཤད་པའི་གཙང་ཇོ་མོ་ཁ་རག་ཕུག་པ་ལ་ལམ་ནས་འཕྲད་ཅིང་སྒྲུབ་པའི་ཞབས་ཏོག་བྱེད་པར་ཁས་བླངས་པའི་ཇོ་གདན་ཀུན་རྒྱལ་དང་མཉམ་དུ་ཕེབས་ཤིང་། དེར་ཇོ་གདན་གྱིས”ཆོས་རྗེ་འདི་རུ་སྒྲུབ་པ་མཛོད། ང་བསོད་སྙོམས་ལ་འགྲོ་ཟེར”བའི་ཞལ་ཆད་ལྟར་རྩམ་པ་ཕུལ་དགུ་དང་མར་རྒྱ་རི་ཕྱེད་ཙམ་བཞག་ནས་ཇོ་གདན་ཉང་གོང་ལ་བསོད་སྙོམས་བྲོ་ཁ་སློང་དུ་བྱོན་པའི་ཤུལ་དུ་ཁ་ཆར་ཆེར་བབས་གཤིས། རྗེ་ལོ་རས་པ་བཞུགས་པའི་ཕུག་པའི་སྒོ་ཁ་བས་འགགས་ཤིང་། གཟེར་ཐུང་དྲག་པོས་སྙུན་དང་ཤིག་ནད་བྱུང་། ཉི་མ་མཐོང་བར་ཉིན་མང་པོ་སོང་། ཇོ་གདན་ཡང་ལམ་དུ་ཁྱི་མོ་ཚང་མ་ཅིག་གིས་ཞབས་གཡོན་པའི་ཉྭ་སྟིར་འཇུས་པས་གར་ཡང་མ་རྟོལ་བར་ཞག་བཅོ་བརྒྱད་ལ་ལུས། སྐབས་དེར་ལོ་རས་པ་ཁོང་གིས་ལྟོགས་དུས་རྩམ་པ་ཐུར་མ་གང་རེ་འགམས། སྐོམ་དུས་ཁ་བ་རྡོག་རེ་མིད་ནས་འཚོ་ཐབས་བྱས་ཏེ་ཕྱི་བཤོལ་མ་བྱས་པར་དཀའ་ཐུབ་སྙིང་རུས་དང་ཞེ་བཅད་དྲག་པོས་སྒྲུབ་པ་ཉམས་བཞེས་ཀྱི་རྒྱུན་བསྲིང་འདུག་གོ།
ཡང་གནམ་མཚོ་ཕྱུགས་མོའི་མཚོ་སྙིང་ཞྭ་མོ་དོ་རུ་ཉེ་གནས་དགེ་དར་དང་མཉམ་པོར་སྒྲུབ་པ་མཛད་ནས་ལོ་བདུན་ལོན་ཚེ་སྒྲུབ་རྒྱགས་རྩམ་པ་ཟད། དེ་ལྟ་ན་ཡང་མཚོ་དར་མ་ཆགས་པས་ཡང་བསྐྱར་གནས་དེ་ཀ་རང་དུ་སྒྲུབ་པར་བཞུགས་པ་ལས་ཐབས་གཉིས་པ་མ་དམིགས་ཕྱིར། སྔོན་མ་ནས་རྗེ་ལོས་རས་པས་མུ་གེར་སྦྱར་བར་དོགས་ནས་ལོ་བདུན་གྱི་ནང་ལ་ཉིན་རེའི་བཤོས་ཀྱི་རྡོག་ཙམ་རེ་ལས་མ་གསོལ་བར་ལྷག་མ་དག་བྲག་གི་ལོག་ལ་བསྐམས་ཡོད་པའི་ཟན་སྐམ་དེ་ཚོའི་ཐུག་པ་བསྐོལ། ཐུག་པ་ལ་དྭངས་སྙིགས་ཕྱེས་ནས་ཁའི་ཁུ་བ་དེ་གསོལ་ཞིང་། སིགས་མ་རྣམས་བསྐམས་ནས་ཡང་བསྐྱར་བཞེས། དེ་རྗེས་ཀྱང་མཚོ་དར་མ་ཆགས་པར་ཡོད་པ་ལ་རྗེ་ལོ་རས་བའི་བཀའ་བཞིན་ཉེ་གནས་མཚོ་འགྲམ་ལ་ཕྱིན་ནས་ཤ་རོ་གཅིག་རྙེད་པ་དེ་གསོལ་རིང་ལ་ཡང་མཚོ་དར་མ་ཆགས་པས། དཔོན་གཡོག་གཉིས་ཀྱི་སྒོམ་སྐེད་དང་ལྷམ། ཕྱེ་རྐྱལ་རྣམས་བཀྲུས་ཤིང་བཙོས་ནས་བཟའ་ཆས་བྱེད་དགོས་ཐུག་པ་རེད་ལ། དེ་འདྲའི་ངོ་མཚར་བ་དཀའ་སྡུག་བཟོད་པའི་མཐུ་སྟོབས་དེ་ནི”ང་ཤི་ཡང་མི་འཚེར། ཆོས་ཕྱིིར་དཀའ་བ་སྤྱད་པ་ཡིན། ལྟོགས་ཀྱང་མི་འགྱོད་ཆོས་ཕྱིར་དཀའ་བ་སྤྱད་པ་ཡིན”③ཟེར་བའི་སྙིང་སྟོབས་འདི་ཁོ་ན་ལས་བྱུང་བར་ངེས་སོ།།
རེད་ཡ། སྔོན་གྱི་ཆོས་པ་དག་གི་རྣམ་ཐར་ནི་འདི་ལྟ་བུ་ཤ་སྟག་སྟེ།《རྗེ་བཙུན་མི་ལ་རས་པའི་རྣམ་ཐར་》《རྗེ་བཙུན་རས་ཆུང་བའི་རྣམ་ཐར་》《རྒོད་ཚང་མགོན་པོ་རྡོ་རྗེའི་རྣམ་ཐར་》རྣམ་ཐར་འདི་ཉིད་སོགས་ཚང་མ་དཀའ་སྡུག་ཁྲོད་ནས་ཐར་ལམ་བཙལ། ལྟོ་གོས་གཏམ་གསུམ་གྱོང་ལ་བསྐུར་ནས་མི་ཚེའི་རིན་ཐང་དངོས་དེ་མངོན་འགྱུར་བྱས་པའི་གཏམ་རྒྱུད་རང་དུ་འདུག་ཅིང་། གཞུང་འདི་དག་གི་རྗོད་བྱེད་ཀྱི་འཕྲེང་བ་དག་ཀྱང་ཚིག་གི་བདུད་རྩི་དང་། རྣ་བའི་བཅུད་ལེན་དུ་གྱུར་འདུག་ཕྱིར་ཚིག་དོན་གཉིས་ཆ་ནས་བཀླགས་པ་དོན་ཡོད་དུ་འགྲོ་བའི་ཕྱོགས་སོ།།
དེ་བཞིན་དུ་དུས་རབས་ཉི་ཤུ་བའི་ནང་གི་དེབ་དག་ལས་ལོ་རབས་ལྔ་བཅུ་བའི་སྐབས་ཀྱི”རིག་གནས་གསར་བརྗེ”སྐོར་གྱི་དེབ་ལྟ་བུ་ཡིན་ཀྱང་བོད་སྐད་ཀྱི་ཚིག་གི་སྦྱོར་བ་ལྷུར་བླངས་ཡོད་པས། རིག་གསར་འཐབ་རྩོད་ཀྱི་གནས་ལུགས་ཕྱིན་ཅི་ལོག་བཤད་ཀྱིན་ཡོད་མེད་མ་བལྟས་བར་ཚིག་གི་སྦྱོོར་བའི་ངོས་ན་བོད་སྐད་ཀྱི་རིན་ཐང་ཙམ་ནི་ཡོད་ལ། གཞན་ལོ་རབས་བརྒྱད་ཅུ་བའི་སྐབས་ཀྱི《གོ་སླ་བའི་མཚན་ཉིད་རིག་པ》ལྟ་བུ་ཡང་ཆབ་སྲིད་ཀྱི་ལྷན་ཐབས་སུ་གྱུར་བ་མཚན་ཉིད་རིག་པའི་སྐོར་གྱི་བསྒྱུར་ཡིག་ཅིག་ཡིན་མོད། བོད་ཀྱི་ཡི་གེའི་སྦྱོར་ཚུལ་དང་མཐུན་པའི་ཚིག་གི་འཕྲེང་བར་བརྒྱུས་ཡོད་གཤིས། བོད་ཀྱི་ཡི་གེའི་སྦྱོར་ཀློག་ལ་བྱང་བའི་སྐྱེ་བོ་སུ་གང་གིས་བལྟས་ཀྱང་ཀློག་མི་ཐུབ་པ་དང་ཀློག་ས་མི་འགྲོ་བ་ལྟ་བུའི་ཞན་ཆའི་དྲི་ཙམ་ཡང་མེད་དོ།།
དེང་གི་དུས་སུ་ནི་གཞན་རྩོམ་སྒྱུར་བ་ནས་རང་སྐད་བྲིས་པའི་བར་ཡི་གེ་འབྲི་མཁན་མང་པོ་ཞིག་གི་སྦྱོར་ཚུལ་དག་གི་དོན་ལྟ་ཅི་སྨོས། ཚིག་ཀློག་མི་བཏུབ་པའི་གནས་སུ་གྱུར་ཡོད་ལ་ད་དུང་ཁ་ཕོ་ཆེན་པོས་མིང་ཚིག་གསར་བ་ཡིན་སྐད་བཤད་ཀྱིན་པ་ནི། ཉམ་ཆུང་འཁོས་ཞན་གྱི་ད་ལྟའི་རིག་གནས་སྣང་ཚུལ་ལ་ཐུབ་ཚོད་བརྙས་སྨོད་བྱེད་པ་ཉིད་ལས་མ་འདས་ཏེ། ཚིག་གསར་བ་ཡིན་ཀྱང་ཆོག བརྡ་གཞན་ནས་སྒྱུར་ཡང་རུང་བོད་ཡིག་ཡིན་ཕྱིར་བོད་ཡིག་གི་སྦྱོར་ཚུལ་དང་མཐུན་དགོས་པ་ནི་རྩོད་མི་དགོས་པའི་རྒྱུན་ཤེས་ཤིག་གོ།
དེ་ལྟ་ན་ཁ་བ་གངས་ཅན་པའི་ཡི་གེ་བ་དག་གིས་བོད་རང་གི་མཚན་ཉིད་ཀྱི་གཞུང་ཆེན་མོ་དག་བཀླགས་ནས་ཤེས་བྱའི་གནས་ལུགས་ཕྲ་མོ་དང་ཟབ་མོ་དག་དཔྱོད་མ་ཤེས་ཀྱང་ཆོག མེས་པོའི་ཆོས་འབྱུང་ལོ་རྒྱུས་ཀྱིས་མཚོན་པའི་བྱུང་བ་རིག་པའི་དཔེ་ཆར་བལྟས་ནས་རིག་གནས་ཀྱི་དར་རྒུད་དང་སྲིད་ཀྱི་འཕེལ་འགྲིབ་སོགས་བསམ་མ་ཤེས་ཀྱང་རུང་། མ་མཐའ་ཡང་སྔོན་གྱི་དཔེ་ཆ་དག་བཀླགས་ཏེ། གནའ་མི་བོད་ཀྱི་མི་ཚེའི་ལྟ་བ་རྒྱུད་ལ་བླངས། རིན་ཐང་ལྟ་བར་རེ་བ་བཅོལ། སྐད་ཆའི་བརྡ་སྤྲོད་སྟངས་དག་མིག་འདྲིས་རྣར་འཇགས་སུ་བཏང་ནས་རང་ངོ་རང་གིས་ཤེས་པ་རེ་ཅི་ནུས་ཀྱང་བྱེད་དགོས་སོ་སྙམ་དུ་བདག་སེམས་སོ།།
2017/8/20ལ་སྤྱན་གྱིས་བྲིས་སོ།
①《ཆོས་རྗེ་ལོ་རས་པའི་རྣམ་ཐར》
②《ཆོས་རྗེ་ལོ་རས་པའི་རྣམ་ཐར》
③《ཆོས་རྗེ་ལོ་རས་པའི་རྣམ་ཐར》
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/24480.html


text:
བཀའ་ཟུར་ས་འདུ་རིན་ཆེན་དོན་གྲུབ་ལགས་ནང་བཞིན་དཀོན་པོ་རེད།
འགྱུར་བ་ཆེན་པོའི་དུས་སྐབས་ནང་། གནད་འགག་ཆེ་བའི་ལས་དོན་མང་པོའི་ཐོག་ཞུགས་གནང་མཁན་སྐུ་ངོ་རིན་ཆེན་ལགས་ནང་བཞིན་ཕལ་ཆེར་དཀོན་པོ་རེད་ཅེས་ཟམ་གདོང་རིན་པོ་ཆེས་གསུངས་སོང་།
ཟླ་འདིའི་ཕྱི་ཚེས་༤ ཉིན་གྱི་ཕྱི་དྲོ་ཆུ་ཚོད་༤ པའི་ཐོག་དྷ་ས་གངས་སྐྱིད་བདེ་ལེགས་སྨན་ཁང་གི་ཚོགས་ཁང་དུ། བཀའ་ཟུར་ས་འདུ་རིན་ཆེན་དོན་གྲུབ་ཀྱི་ངག་རྒྱུན་ལོ་རྒྱུས་བརྗོད་པར་དཀའ་བའི་མི་ཚེའི་ལོ་རྒྱུས་(A Life unforeseen)ཞེས་པའི་དཔེ་དེབ་བོད་དབྱིན་གཉིས་ཀའི་ནང་སྤར་སྐྲུན་བྱས་པ་ཞིག བཀའ་བློན་ཁྲི་ཟུར་ཟམ་གདོང་རིན་པོ་ཆེས་དབུ་འབྱེད་གནང་སོང་ཞིང་། མཛད་སྒོའི་ཐོག་བོད་མིའི་སྒྲིག་འཛུགས་ཀྱི་བཀའ་བློན་རྣམ་པས་དབུས་སྤྱི་འཐུས་དང་། དྲུང་ཆེ་ཁག་ཅིག གཞན་ཡང་དྷ་སའི་ཁུལ་གྱི་གནད་ཡོད་མི་སྣ་རྣམས་དང་། འབྲེལ་ཡོད་ཀྱི་མི་ཁག་ཅིག་བཅས་འཛོམས་འདུག
དེ་ཡང་ཤོག་ངོས་༢༤༧ དང་ལེའུ་ལྔ་ཅན་གྱི་ངག་རྒྱུན་ལོ་རྒྱུས་བརྗོད་པར་དཀའ་བའི་མི་ཚེའི་ལོ་རྒྱུས་ཞེས་པ་འདི་ནི་བཀའ་ཟུར་ས་འདུ་རིན་ཆེན་རང་ཉིད་ཀྱིས་ བྲིས་པ་དང་། བོད་ཀྱི་དཔེ་མཛོད་ཁང་གིས་སྤར་སྐྲུན་བྱས་པ་ཞིག་རེད་འདུག
མཛད་སྒོའི་ཐོག་མར་བདེ་ལེགས་སྨན་ཁང་གི་སྨན་པ་ས་འདུ་ཚེ་བརྟན་གྱིས་པར་རིས་དང་སྦྲགས་རང་གི་ཕ་བཀའ་ཟུར་ས་འདུ་རིན་ཆེན་དོན་གྲུབ་ཀྱི་ལོ་རྒྱུས་ཉུང་བསྡུས་ཤིག་ངོ་སྤྲོད་གནང་རྗེས། བཀའ་ཟུར་བློ་བཟང་དར་རྒྱས་དང་བོད་ཀྱི་སྲིད་ཇུས་ཉམས་ཞིབ་ཁང་གི་འགན་འཛིན་ཐུབ་བསྟན་བསམ་འཕེལ་གཉིས་ཀྱིས་བོད་དབྱིན་གཉིས་ནང་སྔ་རྗེས་སུ་དཔེ་དེབ་ཀྱི་དུམ་མཚམས་རེ་བཀླགས་སོང་།
དེ་རྗེས་སྐུ་མགྲོན་གཙོ་བོ་བཀའ་བློན་ཁྲི་ཟུར་ཟམ་གདོང་རིན་པོ་ཆེས་བོད་རང་དབང་ཡིན་པའི་སྐབས་ཀྱི་བོད་གཞུང་དང་། རང་དབང་བྲལ་རྗེས་ཀྱི་བཙན་བྱོལ་གཞུང་གཉིས་ནང་སྲི་ཞུ་སྒྲུབ་མཁན་གང་ཟག་རྣམས་ཀྱི་ཉིན་རེའི་འཚོ་བའི་གནས་སྟངས་དེ་བོད་མི་རིགས་དང་བོད་རྒྱལ་ཁབ་ཀྱི་བྱུང་རབས་ཀྱི་ཆ་ཤས་གལ་གནད་ཆེན་པོ་ཡིན་སྐོར་སོགས་དང་སྦྲགས་སྐབས་དོན་ཐོག་གསུང་དོན་དུ།“བཀའ་ཟུར་ས་འདུ་རིན་ཆེན་ལགས་ཀྱི་སྐུ་ཚེའི་གནས་སྟངས་དེ་ཧ་ཅང་དམིགས་བསལ་བ་ཞིག་ཡིན་པ་ཚོར་གྱི་ཡོད། སྤྱིར་བཏང་ང་ཚོ་གྲྭ་སར་བསྡད་དུས་གང་ཤེས་ཀྱི་ཡོད་མ་རེད། ཡིན་ན་ཡང་། ས་འདུ་ཚང་ཟེར་བའི་མིང་དེ་ང་ཆུང་ཆུང་སྐབས་གྲྭ་སར་ཡོད་དུས་གོ་མྱོང་བ་ཞིག་རེད། དེའི་རྒྱུ་མཚན་ག་རེ་རེད་ཟེར་ན། ས་འདུ་ཚང་སྤྱིར་བཏང་བསྟན་པ་མཆོད་སྦྱིན་གྱི་ཐོག་ནས་བླ་སྤྲུལ་དང་དགོན་སྡེ་རིས་སུ་མ་ཆད་པའི་སྦྱིན་བདག་ཅིག་རེད།”ཅེས་དང་། ས་འདུ་ཚང་ཡོངས་འཛིན་རྣམ་པ་གཉིས་ཀྱི་སར་ཡང་ཡང་དུ་བཅར་ཐོག་གྲྭ་སའི་སློབ་གཉེར་བ་འཁོས་ཞན་པོ་དང་། སློབ་གཉེར་ཡག་པོ་ཡོད་པ་ལ་འཚོ་བའི་མཐུན་རྐྱེན་གྱིས་ཕོངས་བསྡད་པ་དང་། ལྷག་པར་དུ་སློབ་གཉེར་ཡག་པོ་ཡོད་པ་ཚོ་དགེ་བཤེས་གཏོང་ཁ་ལ་དཔལ་འབྱོར་གྱིས་མ་འདང་བ་དེ་འདྲར་སྦྱིན་བདག་བྱེད་ཀྱི་ཡོད་སྟབས་ས་འདུ་ཚང་ཟེར་ནས་རྣ་བར་འཇགས་པ་ཞིག་ཡིན་སྐོར་གསུངས་སོང་།
དེ་བཞིན་ཁོང་གིས་“འགྱུར་བ་ཆེན་པོའི་དུས་སྐབས་ནང་། གནད་འགག་་ཆེ་བའི་ལས་དོན་མང་པོའི་ཐོག་ཞུགས་གནང་མཁན་སྐུ་ངོ་རིན་ཆེན་ལགས་ནང་བཞིན་ཕལ་ཆེར་དཀོན་པོ་རེད། དེའི་སྔོན་ལ་གཞུང་ཞབས་མ་ཞུགས་སྔོན་ནས་གཞུང་གི་ཕྱག་ལས་ཐོག སློབ་གྲྭར་ཞུགས་དུས་ནས་མཐུན་འགྱུར་གནང་བ་དང་མཉམ་རུབ་གནང་བ་དེ་འདྲ་མང་པོ་བྱུང་ཡོད་རེད།”ཅེས་དང་། “སྤྱིར་བཏང་སྤྱི་ཚོགས་ནང་ཁོང་གི་མཚན་སྙན་དང་། ལྷག་པར་དུ་༧གོང་ས་༧སྐྱབས་མགོན་ཆེན་པོ་མཆོག་གི་གཟིགས་ཕྱོགས་ལྟར་ན། ཚ་གི་ཚི་གི་མི་བྱེད་པར་བབ་བརླིང་བརྟན་གསུམ་དང་། ཞིབ་འཇུག་ཡག་པོ་བྱས་ནས་ཐག་གཅོད་གནང་མཁན་ཞིག་ལ་༧སྐུ་མདུན་གྱིས་ནམ་རྒྱུན་ནས་གཟིགས་ཀྱི་རེད། ད་དེ་རིན་ཆེན་ལ་གོ་བསྡུར་བྱས་ཡོད་ན་ཏག་ཏག་གཟབ་གཟབ་བྱས་ཡོད་རེད་ཅེས་ཐུགས་བློ་འགེལ་གནང་སའི་གང་ཟག་ཅིག་ཆགས་ཡོད་རེད།”ཅེས་དང་། བཀའ་ཟུར་སྐུ་གཤེགས་རིན་ཆེན་ལགས་ཀྱི་གནས་བབ་ཁྱད་པར་བ་གཅིག་ནི་ ༥༩ གོང་དུ་ཕ་བརྒྱུད་བུ་བརྒྱུད་གཞུང་ཞབས་མ་ཡིན་མཁན་ཚོང་པ་ཆེན་པོ་ཞིག་གི་མི་ཚང་ནས་གཞུང་ཞབས་ཞུས་པ་དང་པོའི་གྲས་ཆགས་ཀྱི་ཡོད་སྐོར་སོགས་གསུངས་སོང་།
བརྗོད་པར་དཀའ་བའི་མི་ཚེའི་ལོ་རྒྱུས་ཞེས་པའི་དཔེ་དེབ་ཀྱི་ངོ་སྤྲོད་ནང་། “ལོ་རྒྱུས་རྩོམ་པ་པོ་བཀའ་ཟུར་ས་འདུ་རིན་ཆེན་དོན་འགྲུབ་མཆོག་ནས་སྒར་སྲོལ་ཡིག་རྩིས་རིག་གནས་སློབ་གཉེར་གསན་བསམ་གནང་བ་དང་། རྡོར་གླིང་དབྱིན་སློབ་ཏུ་སློབ་སྦྱོང་གནང་ཞོར་ལྷ་ས་ནས་རྒྱ་གར་སོགས་སུ་ཚོང་འཁོས་འཐབ་ལེན་གནང་སྐོར། དེའི་རྗེས་སྐུ་མཆེད་འགྲེས་པ་རྣམ་པའི་བཀའ་དགོངས་བཞིན་གཞུང་ཞབས་ཞུ་རྒྱུ་གཏན་འཁེལ་བྱུང་དོན། ༡༩༤༨ ལོར་གཞུང་ཞབས་ཤོད་དྲུང་ཁོངས་སུ་གསར་མཇལ་ཞུས་ཤིང་། མི་རིང་བར་ལྷ་ལྡན་ཕྱི་རྒྱལ་ལས་ཁུངས་ཀྱི་ལས་བྱར་བསྐོ་བཞག་གནང་བ་ལྟར་ཐུགས་འགན་བཞེས་སྐོར། ལྷག་པར་དུ་ཕྱི་ལོ་ ༡༩༥༩ ལོར་རང་ཡུལ་བོད་རྒྱལ་ཁབ་ནང་རྒྱ་དམར་གྱིས་དྲག་གནོན་ཛ་དྲག་ཉེན་ཆེས་རྐྱེན་པས་རྒྱ་གར་ནང་བཙན་བྱོལ་དུ་ཡོང་དགོས་བྱུང་སྐབས་༧རྒྱལ་བའི་བཞུགས་སྒར་མ་སུ་རིར་འཕྲད་དུ་ངོ་བཅར་གྱིས་རྒྱ་གར་གྱི་དཔོན་རིགས་རྣམ་པར་མཇལ་འཕྲད་དང་མཉམ་འབྲེལ་རྒྱལ་ཚོགས་བཅས་སུ་བོད་དོན་ཞུ་སྐུལ་གྱི་གནད་དོན་ནམ་བྱུང་ལ་གསུང་སྒྱུར་ཞབས་ཞུ། རིམ་པས་དྷ་ས་༧སྐུ་སྒར་ཡིག་ཚང་དུ་ཕྱག་ལས་གནང་བ། དེའི་རྗེས་ཀལ་ཀ་ཊར་ཡིད་ཆེས་མ་རྩའི་ལས་ཁུངས་གསར་འཛུགས་ཀྱི་འགན་འཛིན་དུ་བསྐོ་བཞག་གནང་བ། དེའི་སྐབས་བོད་མིའི་སྤྱི་ཚོགས་ཁྲོད་ཕྱི་རྒྱལ་གྱི་སྐད་ཡིག་མཁྱེན་མཁན་ཆེས་དཀོན་ཞིང་སྐུ་ངལ་ཆེ་སྒང་གི་དུས་སུ། སྐུ་ངོ་མཆོག་བཀའ་བློན་གྱི་མཚན་གནས་ཐོག་ལྡི་ལི་དོན་གཅོད་དུ་བསྐོ་བཞག་གནང་དོན་ཐུགས་འགན་ཞེས་པ་སོགས་ཕྱི་ལོ་ ༡༩༤༥ ནས་བཟུང་རྒྱ་དཀར་ནག་གིས་མཚོན་པའི་བོད་དང་། ཨ་རི། ཉི་ཧོང་། ཐའེ་ལན་ཌི་བཅས་ཀྱི་ནང་ཆིབས་སྒྱུར་གར་གནང་ལ་ཆིབས་ཞབས་ལྷན་བཅར་གྱིས་༧རྒྱལ་བའི་སྐུ་བཅར་གསུང་སྒྱུར་ཞབས་ཞུའི་ཐུགས་འགན་བཞེས་པ་བཅས། བོད་གཞུང་མང་དུས་གཉན་བསྟན་སྲིད་ཉག་ཕྲའི་སྐབས་རང་དོན་བློས་གཏོང་ཆེན་པོས་མི་ལོ་ ༣༢ རིང་བོད་གཞིས་བྱེས་གཉིས་སུ་སྲི་ཞུ་རྣམ་དག་བསྒྲུབས་པ་བཅས་ཀྱི་ལོ་རྒྱུས་ཞིབ་ཕྲ་གསལ་ཡོད།”ཅེས་འཁོད་འདུག །
གསར་འགོད་པ་བཀྲ་ཤིས་དོན་གྲུབ།


text: མི་དམངས་དྲ་བའི་འཕྲིན། ཉེ་བའི་ལོ་ཤས་རིང་། ཅང་ཤིས་ཀོང་ཁྲང་རྫོང་མི་དམངས་ཁྲིམས་ཁང་གིས་རྒྱ་ཆེའི་གྲོང་གསེབ་བུད་མེད་དང་བྱིས་པའི་ཁྲིམས་མཐུན་ཁེ་དབང་སྲུང་སྐྱོང་བྱ་ཆེད། ལས་ཀའི་ཉམས་མྱོང་ཕུན་སུམ་ཚོགས་པའི་བུད་མེད་ཁྲིམས་དཔོན་ཁག་གཅིག་སྒྲིག་འཛུགས་ཀྱིས“སྐྱེད་མའི་ཁྲིམས་ར”བཙུགས་ཏེ་ལས་ཀ་བྱེད་སྟངས་གསར་གཏོད་ཧུར་ཐག་བྱས་ནས་རྣམ་པ་སྣ་ཚོགས་ཀྱིས་བཅའ་ཁྲིམས་ཁྱབ་གདལ་དང་། དྲིལ་བསྒྲགས། བློ་འདྲི་བཅས་ཀྱི་བྱེད་སྒོ་དང་དེ་བཞིན་གཉེན་སྒྲིག་དང་། ཁྱིམ་ཚང་། བུད་མེད་དང་བྱིས་པ་བཅས་དང་འབྲེལ་བའི་གྱོད་གཞིའི་ཞུ་གཏུག་གོང་གི་འདུམ་འགྲིག་དང་འདྲི་ཞིབ་ལས་དོན་སྤེལ་བས་རྒྱ་ཆེའི་བུད་མེད་དང་བྱིས་པས་བཅའ་ཁྲིམས་ལ་བརྟེན་ནས་ཁེ་དབང་སྲུང་སྐྱོང་བྱེད་པའི་འདུ་ཤེས་དང་རང་ངོས་སྲུང་སྐྱོབ་བྱེད་པའི་འདུ་ཤེས་ཟབ་ཏུ་ནུས་ལྡན་ཕྱིན་པ་མ་ཟད། བུད་མེད་དང་བྱིས་པའི་ཁྲིམས་མཐུན་ཁེ་དབང་ལའང་འགན་སྲུང་ཐུབ་ནས་སྤྱི་ཚོགས་ལས་རིགས་ཁག་གི་གདེང་འཇོག་བཟང་པོ་ཐོབ་ཡོད། ཟླ་6ཚེས་30ཉིན་གྱི་དགོང་མོ། ཅང་ཤིས་ཀོང་ཁྲང་རྫོང་མི་དམངས་ཁྲིམས་ཁང“སྐྱེད་མའི་ཁྲིམས་ར”ཡི་བུད་མེད་ཁྲིམས་དཔོན་ཚོས་ལས་ཞོར་དུ་རྫོང་དེའི་གཞིས་སྲུང་སྐྱེད་མ་ཚོར་གསོན་ཉམས་དོད་པའི“བཅའ་ཁྲིམས་མཚན་སློབ”འཚོགས་པ་མ་ཟད། ཁོང་ཚོས་དོ་ཁུར་བྱེད་པའི་ཁྱིམ་ཚང་གི་གཏུམ་སྤྱོད་ལ་རྒོལ་བ་དང་། གཉེན་སྒྲིག་བཅའ་ཁྲིམས། བཟའ་ཚང་ཐུན་མོང་གི་རྒྱུ་ནོར་སོགས་ཀྱི་བཅའ་ཁྲིམས་གནད་དོན་ཡང་གསལ་འགྲེལ་བྱས་པས་རྒྱ་ཆེའི་བུད་མེད་ཚོས་དགའ་བསུ་ཞུས་པ་རེད།